Perang Dunia Kedua – Operasi Barbarossa: Serangan Nazi Jerman Ke Atas Soviet Union

Selepas lapan tahun memegang tampuk pemerintahan Jerman, akhirnya pada 22 Jun 1941, Adolf Hitler melancarkan Operasi Barbarossa, iaitu serangan ke atas Soviet Union yang merupakan cita-cita dan impian agung Hitler dalam menjatuhkan negara ‘Yahudi-Komunis’ berkenaan. Hampir empat juta tentera menyerang sempadan Soviet Union sepanjang 2,900 km, menjadikan ia serangan paling besar dalam sejarah manusia!

Sebelum Barbarossa

Poland, Denmark, Norway, Perancis, Czechoslovakia, Yugoslavia, Greece dan Afrika Utara. Boleh dikatakan seluruh Eropah telah jatuh ke tangan Nazi Jerman dan sekutunya. United Kingdom (British), merupakan kuasa terakhir yang masih lagi belum dijajah dan dikuasai oleh kuasa Paksi berkenaan.

Jerman pernah melakar pelan untuk mendarat di Tanah Besar British dalam Operasi Singa Laut (Operation Sea Lion) tetapi tidak mampu dilaksanakan kerana kesukaran bagi Jerman untuk menyeberang Selat Inggeris. Hitler tidak mahu berperang dengan British. Malah, beliau telah beberapa kali menghantar delegasi untuk berdamai. Namun, Perdana Menteri British, Winston Churchill menolak mentah-mentah cadangan perdamaian yang diajukan oleh Hitler. Churchill mahu lawan secara habis-habisan.

Hal ini menyebabkan Hitler mengarahkan Komander Turus Tentera Udara Jerman (Luftwaffe), Reichsmarchall Hermann Goering untuk mengubah strategi. Goering berpendapat bahawa, Luftwaffe perlu mengebom bandar-bandar utama British seperti London, Liverpool, Machester, Dover, Reading dan sebagainya. Hal ini bertujuan untuk melemahkan semangat rakyat British supaya mendesak Churchill untuk berdamai.

Namun, British berdiri teguh. Semangat rakyat masih tinggi. Goering ternyata menyedari kesilapan beliau dimana bukan moral rakyat yang perlu dimusnahkan tetapi kapal-kapal terbang mereka (Royal Air Force). Kegagalan Jerman untuk berdamai dengan British menyebabkan Hitler hilang sabar. Hitler mahu merealisasikan cita-cita agung beliau; Kemusnahan secara total terhadap negara Komunis paling besar di dunia iaitu Soviet Union.

Perjanjian Molotov-Ribbentrop

Perjanjian ini ditandatangani pada 23 Ogos 1939, merupakan satu perjanjian sulit diantara Nazi Jerman dan Soviet Union. Perjanjian ini mempunyai beberapa isi yang menarik. Jerman dan Soviet berjanji tidak akan berperang antara satu sama lain. Jerman dan Soviet berjanji tidak akan menganggu kawasan-kawasan yang berpengaruh dimana Jerman akan menguasai Eropah Barat dan Eropah Tengah manakala Soviet akan menguasai wilayah Eropah Timur. Secara dasarnya, perjanjian ini dibuat untuk meningkatkan pertumbuhan ekonomi dua hala dan meningkatkan persefahaman. Ini merupakan wayang politik sahaja.

Poland menjadi mangsa utama dalam perjanjian ini. Hitler sudah lama mengidamkan kawasan-kawasan di Eropah Timur supaya digunakan kepada rakyat Jerman untuk diusahakan dan membiak. Untuk mengelakkan persengketaan dengan Soviet Union, Hitler menandatangani Perjanjian Persefahaman Non-Aggression Molotov-Ribbentrop. Nama perjanjian ini diambil sempena nama menteri luar kedua-dua buah negara iaitu Joachim von Ribbentrop dan Vyacheslav Molotov.

Pada 1 September 1939, Poland diserang Jerman. Serangan ini membuatkan British dan Perancis mengisytihar perang terhadap Jerman. Maka, terjadilah Perang Dunia Kedua. Pada 17 September 1939, Soviet Union memasuki Poland dengan alasan untuk melindungi orang-orang Ukraine di situ dan juga menghalang Jerman untuk terus menjarah Poland. Maka, British dan Perancis tidak mengisytihar perang terhadap Soviet Union.

Disebabkan perjanjian ini, Eropah terbahagi kepada dua, di sebelah barat akan dipengaruhi oleh pihak Jerman dan disebelah timur akan dipengaruhi oleh Soviet Union. Perjanjian ini juga memberikan kelebihan buat kedua-dua buah negara dari segi ekonomi dan ketenteraan. Kelebihan ini digunakan sepenuhnya oleh Jerman untuk menampung keperluan peperangan mereka. Manakala Soviet Union menggunakan peluang ini untuk mengetahui kehebatan senjata-senjata buatan Jerman seperti model kereta kebal, Panzer.

Namun, bagi Hitler, beliau sudah lama mahu menjarah negara Komunis berkenaan. Beliau tidak percaya yang beliau boleh berkerjasama dengan mereka. Bagi Hitler, Soviet Union merupakan suatu konspirasi jahat yahudi untuk menakluk Eropah. Dalam bukunya, Mein Kampf, Hitler menulis mengenai bahaya ancaman yahudi yang telahpun memusnahkan Jerman dari dalam selepas Jerman kalah ketika Perang Dunia Pertama. Oleh hal yang demikian, yahudi dan bangsa-bangsa yang bawahan di timur perlulah dihapuskan.

Soviet Union Sebelum Serangan

Memang terdapat ura-ura bahawa serangan Jerman ke atas Soviet Union adalah pasti. Pengintip terkenal Soviet, Richard Sorge adalah individu yang mengetahui bahawa Jerman berniat untuk menyerang Soviet Union pada musim panas 1941, tetapi tidak didehkan tarikh. Namun Stalin menganggap maklumat ini merupakan maklumat palsu. Stalin tidak mahu menerima maklumat ini kerana bimbang Jerman akan “berkecil hati”. Stalin percaya yang Hitler tidak akan mengingkari Perjanjian Molotov-Ribbentrop setelah baru sahaja 2 tahun ditandatangani.

Oleh itu, Stalin tidak langsung berasa bimbang. Hanya penasihat-penasihat kanan dan panglima-panglima perang Soviet sahaja yang mengetahui betapa seriusnya keadaan pada ketika itu. Soviet Union ketika itu sangat cacat. Kekuatan ketenteraan mereka tidak setanding dengan apa yang Hitler ada walaupun mempunyai bilangan tentera yang ramai. Bukan itu sahaja, ramai pegawai-pegawai senior dan berpengalaman dalam Angkatan Tentera Soviet (Red Army) telah dibunuh seperti pemikir strategi tentera terkenal Marshal Mikhail Tukhachevsky.

Hal ini dibuktikan ketika Perang Musim Sejuk antara Soviet Union dan Finland pada tahun 1939. Perang tersebut menunjukkan betapa kunonya taktik yang digunakan oleh Tentera Merah (Red Army) dalam misi menawan Finland walaupun berkuatan lima kali ganda. Melihat situasi perang tersebut Hitler yakin bahawa Jerman akan menang besar jika menyerang Soviet Union jika begini lah taktik yang digunakan oleh Soviet. “Kita hanya perlu tendang pintu depannya, nescaya runtuhlah segala tiang, bumbung, dinding dan segala-galanya yang ada pada Soviet Union”.

Pelan Jerman Terhadap Serangan Ke Atas Soviet Union

Sejak 1940, berbagai-bagai pelan sudah dirangka mengenai apa yang perlu dibuat, sebelum, semasa dan selepas serangan ke atas Soviet Union. Ramai pihak melarang Hitler untuk menyerang Soviet Union dan menfokuskan kepada Britain dahulu. Namun Hitler tetap berkeras mahu menyerang Soviet Union. Hitler yakin bahawa sistem di dalam Soviet Union begitu lemah dan kemenangan akan dikecapi dengan cepat.

Dalam operasi ini, Hitler mahu Soviet Union hancur sehancur-hancurnya seperti Poland. Tanah-tanah di Soviet Union akan diberikan kepada rakyat Jerman yang akan di migrasikan dalam program Lebensraum. Perang ini, menurut Hitler, merupakan perang penghapusan bangsa, perang ideology dan perang sehapus-hapusnya sehinggakan tiada apa lagi buat ‘yahudi-komunis’ untuk memerintah.

Operasi Barbarossa, merupakan pelan rancangan yang dipersetujui oleh semua pihak. Dalam operasi ini, Jerman mengklasifikasikan tiga objektif penting; Leningrad di utara, Moscow di tengah dan Kaukasus di selatan yang melibatkan unit tentera daripada Jerman (khususnya), Finland, Romania, Hungary, Slovakia dan Italy. Terdapat Tiga Kumpulan Tentera (Army Group) yang akan diperjudikan dalam operasi ini;

Army Group North (Kumpulan Tentera Utara); pimpinan Field Marshal Wilhelm von Leeb.

– Tentera Panzer Keempat (4th Panzer Army); Colonel-General Erich Hoepner.
– Tentera Keenambelas (16th Army); Colonel-General Ernst Busch.
– Tentera Kelapanbelas (18th Army); Colonel-General Georg von Kuchler.
– Tentera Polis Tentera, Simpanan, dan Aset-aset lain.
– Tentera Finland di Utara; Field Marshal Emil Mannerheim.

Objektif Marshal von Leeb adalah untuk memimpin tenteranya untuk menakluk bandar Leningrad (St. Petersburg) dengan melalui negara-negara Baltik di utara. Beliau akan dibantu oleh pasukan kapal terbang Luftwaffe, Luftlotte 1 (Air Fleet 1) dan Luftlotte 5 (Air Fleet 5). Dalam misi ini juga, beliau diberikan satu kali pasukan kereta kebal (4th Panzer Army) untuk menjayakan lagi misi menawan Leningrad.

Army Group Center (Kumpulan Tentera Tengah); Field Marshal Fedor von Bock.

– Tentera Panzer Kedua (2nd Panzer Army); Colonel-General Heinz Guderian.
– Tentera Panzer Ketiga (3rd Panzer Army); Colonel-General Hermann Hoth.
– Tentera Keempat (4th Army); Field Marshal Gunther von Kluge.
– Tentera Kesembilan (9th Army); Colonel-General Adolf Strauss.

Objektif Marshal von Bock adalah untuk membawa tenteranya untuk menakluk Moscow, ibu negara Soviet Union dengan melalui kawasan hutan berpaya Pripyet Marsh, Belarus di tengah. Beliau akan dibantu oleh armada Luftwaffe terkuat sekali iaitu Luftlotte 2 (Air Fleet 2). Dua pasukan kereta kebal akan diberikan kepada von Bock untuk merealisasikan misi menawan Moscow (2nd Panzer dan 3rd Panzer Armies).

Army Group South (Kumpulan Tentera Selatan); Field Marshal Gerd von Rundstedt.

-Tentera Panzer Pertama (1st Panzer Army); Colonel-General Paul von Kleist.
-Tentera Keenam (6th Army); Field Marshal Walter von Reichenau.
-Tentera Kesebelas (11th Army); Colonel-General Eugen von Schobert
-Tentera Ketujuhbelas (17th Army); General Carl-Heinrich von Stuplnagel.
-Kumpulan Tentera Romania; Marshal Ion Antonescu
– Tentera Ketiga Romania; Lt. Gen. Petre Dumiretscu.
– Tentera Keempat Romania; Lt. Gen. Nicolae Ciuperca.

Objektif Marshal von Rundstedt adalah untuk menyerang tenteranya dari Romania dan selatan Poland terus menusuk jauh ke kawasan agrikultur dan industri di Ukraine, seterusnya ke tempat pelantar minyak di Kaukasus. Beliau akan dibantu oleh pasukan kapal terbang Luftwaffe iaitu Luftlotte 4 (Air Fleet 4). Beliau akan diberikan satu kali pasukan kereta kebal (1st Panzer Army) yang merupakan pasukan kereta kebal paling elite dalam operasi ini.

Barbarossa, Bermula!

Pada 22 Jun 1941, 3,800,000 tentera Paksi, 3,795 kereta kebal, 3,072 kereta perisai Armoured Fighting Vehicle (AFV), 5,369 pesawat pejuang Luftwaffe, 23,435 artileri medan dan 17,081 mortar medan membedil dan menyeberangi sempadan Soviet Union seluas 2,900 kilometer per segi. Serangan ini merupakan serangan paling besar dalam sejarah.

Pada hari pertama serangan, Luftwaffe berjaya melumpuhkan sepenunya kekuatan Tentera Udara Soviet. Sebanyak 3,922 pesawat Soviet musnah akibat daripada serangan mengejut tentera Jerman. Pada minggu tersebut, Luftwaffe mengawal sepenuhnya ruang udara di Soviet Union. Hal ini menjadikan pasukan tentera darat dapat bergerak sepenuhnya tanpa dibimbangi oleh ancaman dari udara.

Di bahagian utara, Marshal von Leeb menyerang Tentera Soviet Kelapan dan Kesebelas di negara-negara Baltik. Tentera Soviet cuba menyerang balas di utara tetapi mereka tidak bersedia untuk berhadapan dengan Tentera Panzer Keempat pimpinan General Hoepner yang lebih tersusun dan serangan bertubi-tubi oleh Luftwaffe. Hasilnya, tentera Soviet terpaksa berundur. Pada 8 Julai 1941, Kumpulan Tentera Utara berjaya menawan Pskov, Estonia. Sejak operasi bermula, mereka telah mara sejauh 450 kilometer dan kini hanya lebih kurang 250 kilometer sahaja lagi untuk ke objektif utama mereka, Leningrad.

Di selatan, serangan pimpinan Marshal von Rundstedt juga berjalan dengan sangat baik. Tentera Romania pimpinan Marshal Antonescu berjaya mengambil semula tanah mereka yang dijajah Soviet Union pada 1940 iaitu Bessarabia dan Northern Bukovina.  Namun Rundstedt menerima cabaran hebat apabila tenteranya berdepan dengan bala tentera Soviet berpengalaman pimpinan Mikhail Kirponos. Pada 26 Jun, Kirponos menghantar 1649 kereta kebal untuk serangan balas namun gagal. Stalin mengarahkan Kirponos untuk berundur dan menyusun semula tentera beliau. Runstedt dan tenteranya mengejar tentera Kirponos sehingga ke ibu kota Ukraine iaitu Kiev.

Di tengah, Marshal von Bock menikmati kejayaan awal pada hari pertama operasi. Tentera Jerman mara dengan menerima tentangan yang sedikit daripada tentera Soviet. Ruang udara di bahagian tengah dikawal sepenuhnya oleh Luftwaffe. Tentera Soviet di situ, General Dimitri Pavlov mengarahkan pengunduran berkala sehingga ke ibu kota Belarus iaitu Minsk. Pengunduran yang lambat menyebabkan tentera Panzer pimpinan Guderian dan Hoth berjaya memintas mereka dari belakang. Pada 27 Jun 1941, Minsk ditawan oleh tentera Jerman. Seramai 324,000 tentera Soviet merangkumi 3,300 kereta kebal dan 1,800 artileri medan ditawan. Pada 1 Julai, akibat daripada kekalahan teruk di Minsk, Pavlov ditahan dan ditembak.

Hitler Memandang Rendah Kekuatan Soviet

Pada 2 Julai, hujan lebat mula membasahi kawasan pertempuran. Hal ini melambatkan lagi pergerakkan tentera Jerman lalu memberi peluang untuk tentera Soviet menyusun pertahanan mereka. Sepanjang bulan tersebut, tentera Jerman menerima berbagai-bagai serangan balas yang terdesak oleh tentera Soviet di tengah namun berjaya dipatahkan. Marshal von Bock mahu menawan bandar Smolensk iaitu bandar terakhir sebelum Ogos kerana mahu memberi peluang tenteranya berehat sebelum mara kearah objektif terakhir mereka iaitu Moscow.

Pada 31 Julai, Kumpulan Tentera Tengah berjaya menawan Smolensk. Pada ketika ini, ramai jeneral menyedari rupa-rupanya bukan senang untuk menjarah Soviet Union ini. Hitler telah memandang rendah kekuatan yang dimiliki Soviet Union. Hal ini menyebabkan Marshal von Bock menegaskan bahawa lebih baik menawan Moscow secepat mungkin. Guderian dihantar kepada Hitler untuk menjelaskan kepentingan Moscow sebagai hub komunikasi utama, kilang-kilang tentera dan pusat kerajaan Komunis.

Namun Hitler berdegil. Beliau mahu memusnahkan tentera Soviet terlebih dahulu sebelum memasuki Moscow. Hal ini berlaku kerana Hitler telah mempelajari sejarah Serangan Napoleon ke atas Rusia pada 1812 apabila walaupun Napoleon berjaya menawan ibu kota Moscow, tetapi beliau masih lagi kalah kerana beliau tidak menghancurkan tentera Rusia yang masih ada disekitar kota berkenaan. Oleh hal yang demikian, Hitler mengarahkan Guderian memberitahu Bock untuk berhenti di Smolensk. Bock juga diarahkan untuk memindahkan armada kereta kebal Guderian (2nd Panzer Army) dan Hoth (4th Panzer Army) ke selatan dan utara untuk membantu memusnahkan tentera Soviet di Kiev dan Leningrad.

Dalam fasa kedua ini juga menyaksikan kemaraan tentera Finland pimpinan Marshal Mannerheim dalam membantu Jerman dalam serangan di bahagian utara. Pada 1940, Finland telah kalah dalam Perang Musim Sejuk 1939, dimana banyak tanah-tanah Finland diambil dan dijajah oleh Soviet Union. Vyborg, bandar kedua terbesar dan Karelian Isthmus, kawasan hub komunikasi Finland-Soviet akhirnya ditawan semula oleh tentera Finland pada 10 Julai. Dengan penawanan semula ini, tentera Finland kini hanya 32 kilometer sahaja dari Leningrad.

Pertempuran Kiev

Kiev, merupakan ibu kota Ukraine yang kaya dengan industri, makanan dan kilang-kilang. Pada 23 Ogos, tentera Soviet berjaya menangkis beberapa siri serangan yang diberikan oleh Army Group Centre pimpinan Marshal von Rundstedt. Stalin mahu kota ini dipertahankan walau apa jua sekalipun. Beliau menempatkan hampir semua tentera Soviet di barat daya Soviet ke Kiev dibawah pimpinan kroni Stalin iaitu Marshal Semyon Budyonny.

Melihat daripada situasi ini, Hitler mengarahkan Kiev ditawan segera. Beliau mengarahkan Guderian 2nd Panzer Army untuk menukar haluan dari Smolensk ke selatan menuju ke Kiev. Marshal von Bock berang dengan tidakan ini kerana ia akan membantutkan serangan Army Group Center ke arah Moscow! Namun Hitler bertegas bahawa 600,000 tentera Soviet di Kiev wajib dimusnahkan.

Pada 12 September, Marshal von Rundstedt mengarahkan 1st Panzer Army pimpinan General von Kleist mara dari arah selatan untuk bergabung dengan 2nd Panzer Army yang mara dari arah utara. Pada 13 September, Marshal Budyonny memohon kepada Stalin agar tenteranya berundur dari Kiev selepas tenteranya hampir dikepung oleh Kleist dan Guderian. Stalin menolak dan menyatakan bahawa Kiev mestilah dipertahankan sehingga ke titisan darah terakhir.

Budyonny dipecat dan tempat beliau digantikan oleh hero Perang Musim Sejuk, Marshal Semyon Timoshenko. Melihat daripada situasi tersebut, Timoshenko terbang ke Moscow untuk memberitahu situasi yang sebenar di Kiev. Lebih 700,000 tentera Soviet akan musnah jika Stalin tidak mengarahkan tenteranya berundur. Akhirnya selepas bertelagah dengan Timoshenko beberapa hari barulah Stalin mengarahkan tentera Soviet berundur dari Kiev namun ia sudah terlambat. Pada 19 September 1941, tentera Guderian dan Kleist telahpun menutup ruang-ruang keluar dari Kiev.

Lebih kurang 600,000 tentera Soviet, 2,643 meriam dan mortar serta 64 kereta kebal ditawan oleh tentera Jerman. Tentera Soviet (5th, 21st, 26th, 37th, 38th Armies) mengandungi 43 divisyen berjaya dihancurkan. Ia menjadikan Pertempuran Kiev merupakan pengepungan paling besar dalam sejarah.

Pengepungan Leningrad

Pada 8 September 1941, jalan raya terakhir yang menghubungkan Leningrad dan seluruh Soviet Union ditawan oleh Army Group North pimpinan Marshal von Leeb. Maka bermulalah pengepungan paling dahsyat dalam sejarah selama 900 hari.

Hitler mengarahkan Hoth 3rd Panzer Army untuk menukar haluan keutara membantu tentera Jerman di utara untuk menawan Leningrad. Bandar ini memberikan 11% daripada pengeluaran industry kepada Soviet Union. Bandar ini antara bandar yang penting kerana merupakan bekas ibu kota Russia (St. Petersburg) dan juga merupakan tempat di mana Revolusi Oktober berlaku. Jika bandar ini ditawan, Hitler mahu menukar nama bandar ini kepada nama beliau, Adolfsburg.

Pada 10 September, Stalin menggantikan Marshal Voroshilov dengan General Georgy Zhukov yang lebih berkebolehan. Zhukov segera membina beberapa siri kubu dan pertahanan untuk mengekang asakan daripada tentera Jerman. Ternyata strategi Zhukov menjadi apabila tentera Jerman hanya mara 11 kilometer sejak Hitler mengarahkan serangan all-out pada 8 September. Berang dengan kegagalan Army Group North untuk menawan Leningrad ditambah lagi dengan kematian tentera Jerman yang tinggi, Hitler memutuskan untuk mengepung bandar itu sehingga bandar itu mati kebuluran.

Melihat situasi ini, Zhukov mengarahkan orang awam di Leningrad untuk meninggalkan bandar berkenaan untuk mengelakkan kebuluran. Beliau berjaya memindahkan lebih kurang 1,743,129 penduduk termaksuk 414,148 kanak-kanak keluar dari Leningrad. Namun, masih ada 3,000,000 yang masih terperangkap kerana tentera Jerman telahpun menutup pintu keluar dari kota berkenaan sepenuhnya. Keadaan dalam bandar ini ketika pengepungan amat menyedihkan. Pada 3 bulan pertama, lebih 500,000 orang nyawa mati kebuluran dan kesejukkan. Makanan dicatu hanya 125 gram roti setiap seorang di mana rotinya 50% diperbuat daripada habuk kayu. Dalam memoir Zhukov, ada penduduk di Leningrad sanggup memakan daging mayat.

Pengepungan Leningrad merupakan pengepungan paling maut dalam sejarah. Apabila tentera Soviet menyelamatkan bandar berkenaan pada 1944, hampir 85% penduduk tersebut telah kehilangan nyawa.

Operasi Typhoon: Misi Menawan Moscow

Kiev ditawan. Leningrad dikepung. Hitler akhirnya bersetuju untuk menawan Moscow. Army Group South pimpinan Field Marshal Fedor von Bock bertanggungjawab untuk melakukan serangan besar-besaran ini. Beliau kini diberikan keistimewaan apabila 3 tentera Panzer pimpinan Guderian (2nd Panzer Army), Hoth (3rd Panzer Army) dan Hoepner (4th Panzer Army) akan bersama-sama dalam operasi ini.

Seramai 1,929,406 tentera Jerman, 2,400 kereta kebal, 14,000 meriam serta 600 pesawat Luftwaffe daripada Luftlotte 2 pimpinan Field Marshal Albert Kesselring akan turut serta dalam serangan ini. Pelan operasi ini lebih kepada klasik taktik Blitzkrieg dan pengepungan dari utara dan selatan Moscow.

Apa yang menjadi masalah dalam operasi ini ialah hujan telah mula membasahi jalan raya. Hal ini menyebabkan pergerakkan kereta kebal Panzer menjadi sangat perlahan. Manakala, Stalin sudah mula memberi kebebasan kepada jeneral-jeneralnya untuk membuat keputusan. General Zhukov, yang juga komander tentera Soviet di Moscow pernah ditanya Stalin “Bolehkah Moscow diselamatkan? Saya mahu anda menjawab sebagai seorang Komunis!”.

“Boleh.” Zhukov membalas. “Tetapi anda perlu memberikan kebebasan dan kepercayaan kepada saya untuk menjalankan tugas.” Zhukov tahu jika beliau gagal untuk menyelamatkan Moscow, badannya akan dimasukkan kedalam bilik mayat. Tetapi Zhukov bukanlah calang-calang orang. Beliau berjaya menyelamatkan Soviet ketika Perang Soviet-Jepun 1939 dan juga berjaya menyelamatkan Leningrad daripada ditawan oleh tentera Jerman.

Pada 2 Oktober 1941, Hitler melancarkan Operasi Typhoon. Ternyata serangan ini berjalan dengan perlahan. Disebabkan tentera Jerman menfokuskan serangan ke atas Leningrad dan Kiev, Zhukov dapat menyusun semula tentera Soviet di sekeliling Moscow. Selepas mengetahui Jepun tidak akan lagi menyerang Soviet Union dan mengfokuskan kearah selatan, Zhukov memindahkan 30 divisyen dari Siberia terus ke Moscow.

Serangan ke atas Moscow semakin menyakitkan. Pada 31 Oktober, serangan terpaksa dihentikan untuk sementara kerana akibat hujan lumpur serta supply dan bekalan yang sangat sedikit dan perlu diisi semula. Memasuki bulan November, suhu pada ketika itu turun sehingga -28°C. Tentera Jerman tidak bersedia untuk berlawan didalam musim sejuk dipaksa untuk meneruskan serangan ke arah Moscow.

Pada 20 November, tentera Jerman hanya lebih kurang 100km dari Moscow. Terdapat beberapa unit tentera Jerman di lain-lain tempat mendakwa mereka sudah mara hampir 30km dari Moscow sehinggakan mereka boleh melihat bangunan Kremlin! Namun begitu, keadaan tentera Jerman sangatlah kritikal. Dengan suhu dibawah -45°C, tentera Jerman terpaksa bertempur dalam keadaan yang sejuk melampau dan kekurangan sumber bekalan. Guderian memberitahu kesejukkan pada ketika itu sehingga minyak kereta kebal Panzer beliau terpaksa dihidupkan menggunakan api kerana beku.

Pada 6 Disember, tentera Soviet dipimpin sendiri oleh Zhukov melancarkan serangan balas besar-besaran dengan menggunakan tentera ski, lengkap bersenjata dan berbaju sejuk. Mereka menyerang tentera Jerman di seluruh tempat menyebabkan mereka terpaksa berundur. Hitler berang dengan pengunduran ini mengarahkan Army Group Center untuk bertahan. Namun, beberapa orang komander medan seperti Guderian dan Hoepner yang melihat situasi sebenar terpaksa mengingkari arahan dan mengarahkan pengunduran.

Marshal von Bock menulis dalam diarinya, “Kita sepatutnya dah menawan Moscow sebelum salji turun. Pada ketika itu, Moscow sudah sangat lemah dan terbuka luas untuk kita menawannya. Tetapi Hitler telah membuat satu kesilapan besar dengan mengubah 2nd Panzer dan 3rd Panzer daripada Army Group Center untuk serangan ke atas Kiev dan Leningrad. Sekarang, kita semua akan membayar kesilapan besar tersebut”.

Barbarossa Gagal

Pada 7 Disember 1941, dengan kegagalan serangan ke atas Moscow, secara automatiknya Operasi Barbarossa telah gagal. Disebabkan oleh kegagalan tersebut, 55 komander tentera telah dipecat oleh Hitler. Beliau telah memecat Ketua Turus Tentera Darat, Field Marshal von Brauchitsch dan menggantikan diri beliau sendiri sebagai ketua. Antara nama lain yang dipecat ialah komander 2nd Panzer Army dan 4th Panzer Army iaitu General Guderian dan General Hoepner. Komander Army Group Center, Field Marshal von Bock juga dipecat akibat kegagalan di Moscow. Komander Army Group South, Field Marshal von Rundstedt juga dipecat akibat mengingkari arahan di Selatan Russia.

Pemecatan beberapa orang komander senior dalam tentera Jerman mencacatkan lagi peperangan di sana. Hitler berasakan orang-orang yang tidak mahu mendengar arahan beliau harus dibuang. Kini, Hitler bekas Koperal ketika Perang Dunia Pertama, telah memimpin sendiri seluruh operasi ketenteraan di Soviet Union.

Kegagalan operasi ini berpunca daripada Hitler yang gagal untuk menawan Moscow sebelum salji turun. Lalu, beliau mengarahkan Guderian dan Hoth untuk mengalihkan tentera Panzer mereka ke Leningrad dan Kiev untuk memusnahkan tentera Soviet di sana. Hitler melihat kegagalan Napoleon menakluk Rusia pada 1812 walaupun telah menakluk Moscow adalah disebabkan oleh kegagalan Napoleon untuk memusnahkan tentera Rusia di sekitar Moscow.

Tentera Jerman sememangnya tidak bersedia langsung untuk berhadapan dengan musim sejuk. Oleh hal yang demikian, pemakaian tentera Jerman hanya berdasarkan kepada uniform musim panas mereka sahaja. Apabila serangan ke atas Moscow dijalankan, ramai tentera Jerman mati bukan akibat ditembak oleh tentera Soviet tetapi akibat mati kesejukkan. Suhu pada ketika itu mencatatkan yang paling rendah dalam sejarah iaitu -50°C. Tidak hairanlah minyak petrol pun boleh membeku di dalam tangki.

Harapan Nazi Jerman untuk ‘menjatuhkan Soviet Union dengan satu ketukkan’ musnah. Lebih memburukkan lagi, sekutu mereka Jepun menyerang pangkalan laut Amerika Syarikat di Pearl Harbor, Hawaii pada 7 Disember 1941. Sebagai solidariti persahabatan, Hitler mengisytihar perang terhadap Amerika Syarikat pada 10 Disember diikuti dengan sekutu mereka Itali.

Amerika Syarikat, setelah sekian lama tidur akhirnya dikejutkan. Nazi Jerman dan Blitzkrieg mereka akhirnya berjaya dihentikan. Jepun, memandang ke selatan. British pula cuba bertahan. Itali pula kian tenat. Kini, seluruh negara-negara di dunia telah ditarik kedalam Perang Dunia Kedua.

Rujukan:

Askey, Nigel (2014). Operation Barbarossa: The Complete Organisational and Statistical Analysis, and Military Simulation. (II U.S.: Lulu Publishing. ISBN 978-1-31241-326-9)

Baker, Lee (2009). The Second World War on the Eastern Front. London: Pearson Longman. ISBN 978-1-40584-063-7.


Star Wars: Medan Perang Budaya Identiti Amerika

Star Wars: The Last Jedi dilancarkan tahun lepas dan menerima banyak reaksi negatif daripada peminat. Ramai yang tak suka dengan plot cerita, kematian Luke Skywalker, kewujudan watak yang wujud secara tiba-tiba serta banyak lagi.

Dan kritikan ke atas Star Wars ni berterusan sehinggalah ke hari ini membawa kepada kutipan yang rendah kepada filem Star Wars yang ditayangkan tahun ini iaitu Solo: A Star Wars Story. Bukan itu sahaja,pelakon dan pengarah Star Wars diserang teruk oleh peminat sehingga salah seorang pelakon terpaksa menutup akaun media sosialnya kerana serangan yang tidak berhenti.

Kritikan yang pada mulanya ditujukan kepada kelemahan filem tersebut akhirnya merebak dan bercambah menjadi satu perang budaya di antara golongan kanan dan kiri. Pasti ramai orang perasan yang filem-filem Star Wars yang baru ini banyak membawa agenda feminisme dengan membawa watak perempuan yang kuat sebagai watak utama. (rey, princess leia ,jyn orso). Dan watak lelaki selalu dipaparkan sebagai watak yang terburu-buru dan panas baran (macam Poe Dameron, Kylo Ren).

Bukan Star Wars sahaja yang terpalit, francais-francais popular yang lain seperti Ghostbusters, Ocean’s Eleven juga turut sama menjadi mangsa. Tapi tidak seperti Star Wars, kritikan ke atas filem-filem itu terhenti tidak berapa lama selepas filem itu ditayangkan.

Star Wars pula? Terus-terusan dikritik sehingga peminat sanggup membuat pungutan dana bagi membikin filem Star Wars yang baru untuk menggantikan The Last Jedi. Malah mengikut artikel yang terbaharu ini, ahli politik golongan kanan juga turut serta dalam mengkritik Star Wars.

Kenapa reaksi yang sebegini untuk hanya sebuah filem? Signifikannya Star Wars ini pada rakyat Amerika adalah kerana Star Wars ini dianggap sebagai sebuah mitologi “tamadun” Pax Americana. Ia selalu dibandingkan dengan mitologi epik tamadun-tamadun silam seperti Epik Gilgamesh,Illiad and Odyssey,Mitologi Hercules dan juga Dewa-dewa Olympians.

Sebab itulah filem Star Wars sangat diminati oleh rakyat Amerika. Kerana ia melambangkan keagungan “empayar” Amerika. Perkara ini bukan sahaja disedari oleh penonton,malah turut disedari oleh George Lucas. Kerana itulah dalam prequel ( Episod 1,2,3),banyak dipaparkan elemen-elemen yang menjadi identiti Amerika seperti liberty, democracy, republic…

Star Wars itu sendiri adalah cerminan identiti Amerika dan kerana itulah golongan kanan berusaha keras untuk memeliharanya dari pengaruh-pengaruh feminisme ataupun lebih teruk lagi pengaruh golongan progresif (lgbt, genderless society dan seumpama dengannya). Atas alasan itu, ia kini menjadi medan perang budaya di antara golongan kanan dan kiri.


Chimaera – Jerung Kecil Yang Hidup 400 Juta Tahun Dulu

Kita pasti kenal ikan pemangsa yang menggerunkan, menguasai lautan dengan memakan dari ikan bersaiz besar sehinggalah memakan sotong kurita. Ikan ini juga pernah hidup berjuta tahun dan masih bertahan kerana adaptasi ikan ini terhadap persekitaran yang berubah-ubah.

Ya, kita akan membicangkan tentang ikan jerung, pemangsa lautan yang terkenal ini. Namun kita sebenarnya fokus kepada kumpulan jerung yang amat jarang ditemui, walaupun dari rancangan televisyen atau tepi pantai. Kumpulan jerung tersebut adalah kumpulan jerung Chimaera.

Jerung Chimaera berasal dari kumpulan order Chimaeriformes. Jerung ini mempunyai nama lain seperti jerung hantu, ikan tikus (rat fish), spookfish, dan ikan arnab (rabbit fish). Jerung ini telah lama hidup 400 juta tahun dulu dan antara kumpulan jerung terbanyak spesis dan populasi pada ketika itu. Kini, majoriti jerung Chimaera menetap di dasar lautan.

Jerung Chimaera hidup di lautan kedalaman 2,600 meter dari paras laut namun ada sesetengah spesis seperti Chimaera dari genus Callorhinchus, dan ikan tikus bertompok tinggal di perairan cetek. Jerung Chimaera ini badannya lembut, siripnya besar dan lebar seperti sayap kapal terbang, dan matanya yang kelabu seperti ikan yang mati. Dari matanya itulah ia digelar sebagai jerung hantu. Jerung ini hanya mempunyai satu bukaan insang saja.

Badan jerung Chimaera yang kecil juga ia mendapat nama ikan tikus dan ikan arnab. Jerung ini membesar sehingga 150 cm panjang. Jerung ini juga bermuncung namun ada sesetengah spesis, muncungnya berfungsi sebagai organ pengesan. Tambahan pula, siripnya mempunyai duri berbisa untuk tujuan pertahanan diri.

Diet jerung ini hanyalah memakan mangsa yang kecil namun yang uniknya giginya tidak seperti gigi jerung yang tajam dan sentiasa tumbuh. Gigi jerung Chimaera berupa kepingan tulang tapi fungsinya sama seperti gigi.

Anehnya jerung ini adalah bahagian atas kepalanya mempunyai organ penis. Memang aneh kepala jerung ini mempunyai penis namun ia mampu membiak tanpa masalah, Bagaimana jerung ini menggunakan penisnya untuk membiak, saintis masih tiada jawapannya.

Kerana habitat jerung Chimaera ini, para saintis sukar untuk menjangka beberapa spesis jerung ini hadir dan populasi sebenar. Sukar untuk saintis mengkaji lebih mendalam kerana kekangan tersebut. Tapi, masih ada sinar bagi para pengkaji jerung Chimaera apabila pada tahun 2009, pertama kali ada rakaman tentang jerung Chimaera.

Sebuah video ROV (remotely operated vehicle) telah dikeluarkan oleh institute penyelidikan AS iaitu Monterey Bay Aquarium Research Institute, California, merakam kehadiran jerung Chimaera di kedalaman 6,700 kaki dari paras laut Hawaii.

Dave Ebert, pengarah program Pacific Shark Research Centre di Moss Landing Marine Laboratories mengatakan bahawa penyelidik geologi dari AS sebenarnya mengkaji keadaan geologi di Hawaii, secara tak sengaja terakam jerung tersebut.

Kata Ebert lagi, pasukan penyelidikan itu beruntung kerana ROV mereka merakam jerung dasar laut buat pertama kali.

Namun, apakah spesis jerung Chimaera ini, pasukan Ebert cuba menganalisis bersama pakar kaji jerung itu. Keputusannya, spesis jerung itu adalah Chimaera Biru Bermuncung Bulat (pointy-nosed blue Chimaera. Nama saintifik: Hydrolagus trolli). Spesis ikan ini hanya ditemui di perairan Australia dan New Zealand, bermaksud jerung ini adalah hidupan Hemisfera Selatan.

Melihat rakaman jerung Chimaera biru ini berenang bebas di lautan Hawaii menunjukkan jerung ini juga hidup di Hemisfera Utara (Hawaii terletak di Hemisfera Utara). Rakaman ini penting kerana bukan saja mencatatkan bahawa ia adalah rakaman pertama merakam jerung Chimaera, namun ia adalah sinaran untuk para saintis berusaha mengkaji jerung ini demi pengetahuan sains.

Mungkin di masa akan datang, para saintis bakal peroleh maklumat mengenai spesis-spesis jerung Chimaera dan populasinya di seluruh dunia.

RUJUKAN:

Stevens, John; Last, Peter R. (1998). Paxton, John R.; Eschmeyer, William N. (eds.). Encyclopedia of Fishes. San Diego: Academic Press. p. 69.

Bittel. J (15 December 2016). Ghost Shark Caught on Camera For The First Time. National Geographic. Retrieved from 14 July 2020. https://www.nationalgeographic.com/news/2016/12/pointy-nosed-blue-chimaeras-ghost-sharks/

Fruen. L (26 July 2017). What is a deep sea ghost shark, how big are blue chimaeras and where do they live? The Sun. Retrieved from 14 July 2020. https://www.thesun.co.uk/tech/2435611/deep-sea-ghost-shark-blue-chimaera-habitat/


Saiz Haiwan Akan Semakin Mengecil Pada 100 Tahun Akan Datang

Kajian
pada masa lalu menunjukkan haiwan yang besar mempunyai risiko kepupusan yang
tinggi dan terdapat bukti bahawa manusia telah membantu memupuskan fauna mega
pada masa lalu termasuklah mamot. Kini, penilaian telah dibuat dan pada 100
tahun akan datang, kemusnahan habitat, pemburuan haram dan pelbagai tekanan
oleh manusia akan menyebabkan mamalia dan burung mengalami pengecilan ekologi.

Saintis telah menjalankan 1,000 senario masa hadapan ke atas 15,500 spesis yang tersenarai dalam Red List of Endangered Species. Setiap spesis diberikan kebarangkalian kepupusan pada tahun 2119. Kepupusan kritikal seperti badak sumbu hitam mempunyai kebarangkalian kepupusan sehingga 99% dan yang terdedah dengan keupusan seperti harimau bintang mempunyai kebarangkalian kepupusan sebanyak 10%.

Keputusan juga mendapati spesis yang besar akan mempunyai pengecilan jisim sebanyak 9%. Pada tahun 2119 nanti juga akan munculya spesis yang bertukar gaya makan daripada makan daging kepada makan serangga dan mempunyai jangka hayat yang pendek.

Pengecilan
ini amat merisaukan bukan kita peduli dengan bentuk fizikal haiwan yang
kelihatan berkarisma ini, tetapi kerana peranan saiz besar mereka dalam
ekosistem seperti memastikan rumput sentiasa produktif dan menghapuskan bangkai
– populasi burung hering semakin berkurangan, kadar penyakit meningkat akibat
bangkai.

RUJUKAN:


Kim Yushin: Penyatu Semenanjung Korea

Apabila kita menyebut nama Kim Yushin atau Gim Yu-Sin, kita cuma boleh bayangkan pelakon Korea, Uhm Tae-woong yang memegang peranan tokoh bersejarah tersebut dalam drama MBC, Queen Seondeok. Namun, hakikatnya, Yushin bertanggungjawab membantu kerajaan Silla menyatukan Korea di bawah pemerintahan kerajaan tersebut. Kejayaan beliau menjadikannya legenda dalam kalangan rakyat Korea sehingga ke hari ini.

Yushin merupakan anak kepada jeneral Silla, Gim Seohyeon dan Lady Manmyeong. Lahir di Gyeyang, Jincheon pada tahun 595 Masihi, beliau sudah didedahkan dengan latihan ketenteraan dan bergelar pahlawan Hwarang pada usia 15 tahun. Apabila Yushin mencecah usia 18 tahun, beliau menjadi pemain pedang yang hebat dan bergelar pemimpin Hwarang. 15 tahun selepas itu, beliau diberi kepercayaan mengetuai angkatan tentera Silla dan terus kekal sebagai jeneral selepas sepupunya, Puteri Seondeok menaiki takhta pada tahun 632 Masihi.

Semasa tempoh tersebut juga, Yushin berkahwin dengan adik sahabat baiknya, Kim Chunchu. Chunchu merupakan antara tokoh diplomat Korea pada zamannya sebelum menaiki takhta kerajaan Silla sebagai Raja Muyeol yang memerintah antara 654 hingga 661 Masihi. Semasa pemerintahan baginda, kerajaan Silla menjalin hubungan rapat dengan Dinasti Tang (618-907 Masihi) dan baginda turut berkahwin dengan adik sahabatnya itu, sekaligus membuka jalan kepada usaha penyatuan kerajaan Silla.

Semasa pemerintahan Ratu Seondeok, Chunchu dihantar sebagai ketua misi diplomatik Silla kepada kerajaan Goguryeo. Tujuan misi tersebut ialah memohon bantuan kerajaan tersebut dalam menghadapi ancaman kerajaan Baekje yang semakin agresif meluaskan kuasanya di Semenanjung Korea. Namun apabila misi diplomatik Silla mengajukan permintaan ratu mereka, Raja Goguryeo, Pojang sebaliknya mahukan sebahagian wilayah Silla sebagai pertukaran untuk bantuan mereka. Apabila Ratu Seondeok mendengar tuntutan tersebut, baginda enggan melayan tuntutan tersebut. Akibatnya, Chunchu dipenjarakan di Goguryeo. Murka dengan tindakan Pojang, Seondeok menghantar Yushin dan 10,000 tentera ke Goguryeo untuk menyelamatkan duta baginda dan sebagai tindak balas kepada kebiadaban Pojang. Apabila berita kedatangan tentera Silla diketahui oleh Pojang, baginda segera melepaskan Chunchu tanpa sebarang pertumpahan darah.

Sebut pasal penyatuan Korea, kita perlu tahu tentang situasi yang dihadapi Silla ketika itu. Pada tahun tersebut, selain Silla, Baekje dan Goguryeo turut bersaing merebut kekuasaan di Semenanjung Korea. Namun, apabila Silla dan Dinasti Tang membentuk pakatan tentera laut bersama pada tahun 660 Masihi, ia sebenarnya sudah menunjukkan siapa bakal mengawal wilayah tersebut. Yushin mengetuai bala tentera Silla seramai 50,000 orang sementara tentera laut Tang diketuai Jeneral Su Dingfang dengan kekuatan seramai 130,000 orang. Dua pasukan ini menyerang dari dua arah, tentera Tang menyerang dari Sungai Paek (moden Kum) sementara tentera Silla menyerang dari arah darat. Dan Baekje semakin tersepit apabila Yushin dan bala tenteranya berjaya menyeberangi kawasan Pergunungan Sobaek sekaligus mewujudkan cabaran besar buat tentera Baekje. Mereka bertemu di Dataran Hwangsang dan seperti dijangka, kekuatan tentera pakatan Silla-Tang mengatasi tentera Baekje. Baekje tumbang dan diserap sebagai sebahagian daripada jajahan Silla.

Jika Pojang menyangka Silla tidak akan menyerangnya, jangkaan baginda salah sama sekali. Selepas berjaya menamatkan kekuasaan Baekje, tentera Su Dingfang mula bergerak ke ibu negeri kerajaan Gugoryeo, Pyongyang (ibu negara Korea Utara moden). Mereka melancarkan pengepungan kota tersebut pada 661 Masihi tetapi pengepungan tersebut gagal. Hanya bantuan makanan dari Yushin menyelamatkan mereka dari menjadi mangsa kebuluran semasa musim sejuk. Walaupun mereka berjaya memaksa pakatan Silla-Tang berundur, kemenangan tersebut pada masa sama melemahkan kekuatan kerajaan tersebut. Dan enam tahun selepas itu, Goguryeo akhirnya tumbang pada 668 Masihi. Sebagai pertukaran kepada bantuan yang ditawarkan Dinasti Tang, China menjadikan Goguryeo sebahagian daripada wilayahnya. Ini membuka jalan kepada penyatuan sepenuhnya semua wilayah di bawah pentadbiran Silla sehingga 935 Masihi.

Bagaimanapun, kerajaan Silla terutama Yushin sedar Dinasti Tang tidak akan membiarkan mereka begitu saja. Buktinya, Maharaja Gaozong mewujudkan sebuah bahagian pentadbiran khas Korea dengan tujuan meletakkan semua wilayah termasuk Silla di bawah pentadbiran mereka. Murka dengan tindakan Dinasti Tang, pengganti Raja Muyeol, Raja Munmu yang juga anak saudara kepada Yushin membentuk pakatan Silla-Baekje-Goguryeo dengan pemimpin-pemimpin pemberontak dua bekas kerajaan tersebut. Pakatan ini kemudian melancarkan serangan ke atas tentera Dinasti Tang yang menduduki wilayah Korea. Pertelingkahan ini berterusan hinggalah dekad 670-an Masihi dan dikenali sebagai Perang Silla-Tang. Selepas itu, barulah Silla boleh memfokuskan semula usahanya menyatukan Semenanjung Korea di bawah panjinya.

Bagi Yushin sendiri, beliau diberi ganjaran lumayan atas usahanya menyatukan wilayah-wilayah di bawah pentadbiran Silla. Pada tahun sama kejayaan pakatan Silla-Tang menawan Goguryeo, Yushin diberi gelaran kehormat Taedaegakgan oleh Raja Munmu dan sebuah kampung dengan populasi 500 orang. Setahun selepas itu, baginda mengurniakan Yushin 142 ekor kuda ladang yang bertebaran di seluruh wilayah. Beliau meninggal dunia pada 673 Masihi pada usia 79 tahun dan meninggalkan 10 orang cahaya mata. Selepas kematiannya pada 18 Ogos 673, Yushin diberi gelaran kehormat Raja Heungmu dan dimakamkan di kaki Gunung Songhwa berhampiran Gyeongju.

Banyak mitos berkenaan Yushin sepanjang hayatnya:

SUMBER


Guy Fawkes Dan Gunpowder Plot

Semalam, sekitar tahun 1605, Guy Fawkes, seorang lelaki yang wajah beliau kini digunakan sebagai topeng simbol protes, telah diberkas oleh pihak berkuasa di atas dakwaan khianat dan cubaan untuk membunuh Raja James I dan menteri-menteri lain dengan cara meletupkan bangunan Parlimen British yang terletak di tengah-tengah Kota London.

“Remember, remember! The fifth of November, the Gunpowder treason and plot; I know of no reason, why the Gunpowder treason should ever be forgot!”

Latar Belakang Guy Fawkes.

Guy Fawkes dilahirkan pada 13 April 1568 di bandar Stonegate yang terletak di York, England. Beliau merupakan anak ke dua daripada empat adik beradik kepada pasangan Edward Fawkes dan isterinya Edith Fawkes. Ibu bapa Fawkes merupakan kristian Protestan.

Walaubagaimanapun, pada tahun 1579, bapa Fawkes telah meninggal dunia. Ibu nya Edith beberapa tahun kemudian mengahwini seorang lelaki yang beragama kristian katolik iaitu Dionis Baynbrigge @ Dennis Bainbridge. Dikatakan bahawa pada masa ini Fawkes menukar agama beliau kepada kristian Katolik diatas pengaruh keluarga bapa beliau Dennis Bainbridge.

Setelah Fawkes tamat persekolahan, beliau berkhidmat dibawah Anthony Browne, 1st Viscount of Montagu. Namun Browne tidak gemar akan Fawkes dan beliau dipecat. Namun begitu, Anthony-Maria Browne, 2nd Viscount of Montagu kemudian mengambil Fawkes semula untuk berkhidmat setelah mewarisi pangkat daripada datuknya.

Pada Oktober tahun 1591, Fawkes menjual estet yang diwarisi dari bapa kandung nya Edward dan menuju ke benua Eropah untuk mengambil bahagian dalam “Perang 80 Tahun”. Beliau bersama-sama askar katolik Sepanyol berperang dengan Republik Belanda yang baru ditubuhkan dari tahun 1595 sehingga 1598.

Fawkes merupakan seorang tentera yang berani dan gagah di medan perang. Hasil daripada keberanian beliau, menyebabkan beliau segera mendapat pangkat. Pada tahun 1603, Fawkes telah disyorkan untuk naik pangkat kepada Kapten. Pada tahun yang sama, beliau mengembara ke Sepanyol dari Perancis untuk mendapatkan sokongan Sepanyol dalam pemberontakan katolik di England.

Walaupun kedatangan beliau disambut baik, cadangan Fawkes bagaimanapun ditolak monarki Sepanyol iaitu Raja Philip III.

Catesby dan Permulaan Komplot

Selepas kematian Ratu Elizabeth I pada tahun 1603, takhta England menjadi milik Raja James I. Walaupun beliau beragama kristian protestan, beliau juga merupakan anak lelaki kepada Ratu Mary I yang beragama katolik dan mempunyai hubungan baik dengan Sepanyol.

Atas sebab itu, pihak Sepanyol berat hati untuk memberi bantuan kepada pemberontak katolik yang ingin menggulingkan Raja James I. Perkara ini juga membawa kepada Perjanjian London pada tahun 1604, dimana England berjanji akan menghentikan bantuan kepada Belanda, dan Sepanyol berjanji menghentikan bantuan kepada Inggeris katolik yang ingin memberontak.

Perkara ini membantu meredakan ketegangan agama diantara penganut katolik dan protestan di England. Walaubagaimanapun, Raja James I masih berpegang kepada dasar “settlement” yang diperkenalkan Ratu Elizabeth I pada tahun 1559.

Dan ia adalah seperti berikut;

Untuk mencapai keseragaman dalam beragama, rejim Ratu Elizabeth I mengharamkan upacara katolik seperti berikut;

•Baptis, perkahwinan dan pengebumian cara katolik

•Mengamalkan kristian katolik menjadi suatu kesalahan di sisi undang-undang.

•Denda yang tinggi turut dikenakan kepada pesalah yang enggan menghadiri upacara di Gereja England.

•Mencetak atau mengimport buku katolik dianggap sebagai pengkhianatan.

•Paderi Katolik yang dilatih di luar negara akan dianggap pengkhianat, termasuk mereka yang membantu serta menyembunyikan mereka.

•Selain itu, individu yang bekerja dalam pentadbiran sama ada mereka di dalam parlimen sehingga la guru sekolah, perlu bersumpah menafikan kuasa Paus Katolik dan mengakui Ratu Elizabeth I sebagai ketua gereja.

Oleh itu, penganut katolik yang radikal, masih terus menerus berusaha untuk menggulingkan raja protestan tersebut. Pengkomplot utama adalah Robert Catesby, anak kepada keluarga bangsawan katolik. Walaupun tidak terkenal seperti Guy Fawkes, beliau adalah dalang utama dalam “Gunpowder Plot” yang dikenali hari ini.

Catesby kemudian mula merekrut bangsawan-bangsawan katolik lain dalam plot pembunuhan dan usaha untuk meletupkan bangunan parlimen. Mereka adalah Thomas Winter, John Wright, dan Thomas Percy. Winter kemudian mengembara ke Flanders untuk mendapatkan bantuan pihak Sepanyol, namun ditolak.

Di Sepanyol, Winter bertemu Guy Fawkes seorang tentera dan rakan sekolah kepada John Wright. Seakan takdir, Fawkes juga mahir dalam penggunaan serbuk peledak. Pada Mei 1604, mereka berlima kemudian membuat perjumpaan di sebuah rumah penginapan “Duck and Drake Inn” yang terletak di London, dan bersumpah untuk setia bersama serta mengekalkan rahsia komplot mereka.

Bulan-bulan berikutnya, ‘buah catur’ rancangan mereka sudah mula bergerak. Percy kemudian berpindah ke sebuah rumah berdekatan bangunan parlimen manakala Fawkes bersama-sama beliau berlakon seolah-olah beliau hamba kepada Percy dan menukar nama beliau kepada John Johnson.

Pada masa ini, mereka mula mengumpulkan serbuk peledak. Dalam usaha untuk mendapatkan dana, mereka kemudian turut merekrut ahli baru iaitu Robert Keyes, Robert Winter, John Grant, Christopher Wright, dan Thomas Bates.

Pada Mac 1605, Percy menyewa sebuah bilik stor dibawah Istana Westminster. Serbuk peledak kemudian terus disimpan di bilik stor tersebut. Kemudian, 3 individu kaya dan berpengaruh iaitu Ambrose Rookwood, Francis Tresham, dan Sir Everard Digby turut bersama-sama dalam konspirasi tersebut, menjadikan jumlah pengkomplot 13 orang kesemuanya.

Beberapa kali mereka mencuba untuk melakukan serangan, tetapi disebabkan wabak yang melanda England pada waktu itu, sesi parlimen seringkali ditangguhkan. Ianya pada November 1605, barulah keadaan sesuai dan sesi parlimen telah ditetapkan pada 5 November. Walaupun dengan 13 orang pengkomplot, rancangan khianat ini kekal menjadi rahsia, sehinggalah Lord Monteagle menerima surat misteri.

Pendedahan Komplot

Situasi tegang di England pada lewat Oktober tahun 1605, seorang bangsawan Inggeris, Lord Monteagle menerima sepucuk surat misteri. Lord Monteagle bersama bangsawan, menteri, dan juga Raja James I dijadualkan untuk menghadiri pembukaan sesi parlimen yang akan berlangsung beberapa hari kemudian iaitu pada 5 November 1605.

Surat yang tanpa pengenalan dan tandatangan itu terus memberitahu akan bahawa yang akan dihadapi Lord Monteagle sekiranya menghadiri sesi pembukaan parlimen pada hari itu.

“My lord, out of the love I bear to some of your friends, I have a care of your preservation, therefore I would advise you as you tender your life to devise some excuse to shift of your attendance at this parliament . . . for though there be no appearance of any stir, yet I say they shall receive a terrible blow.”

Sebagai penutup, penghantar misteri itu menggesa Lord Monteagle untuk membakar surat tersebut setelah membaca kandungannya.

Lord Monteagle, walaupun seorang kristian katolik, tidak berbuat begitu. Tindakan ini akhirnya menyelamatkan beliau dari menerima nasib yang sama seperti pengkhianat lain yang berkomplot untuk menggulingkan Raja James I. Lord Monteagle kemudian bertindak memberikan surat itu kepada Robert Cecil, Ketua Menteri kepada Raja James I.

Sebelum ini, ramai di antara pegawai kerajaan inggeris protestan telah lama sedar bahawa terdapat gerakan inggeris katolik untuk menggulingkan monarki protestan, iaitu Raja James I. Inggeris katolik ingin membentuk sebuah rejim monarki katolik baru dengan bantuan dan dana daripada luar negara. Surat amaran ini hanya membuktikan bahawa sangkaan mereka benar sama sekali.

Surat ini akhirnya mendapat perhatian Raja James I yang pada mulanya meragui bahawa terdapat perancangan untuk membunuh baginda. Meskipun raja itu berasa skeptik akan ancaman tersebut, pada 4 November 1605, “Earl of Suffolk” iaitu Panglima Thomas Howard melakukan pemeriksaan di Istana Westminster dan persekitaran sekelilingnya, tempat dimana Parlimen England akan berkumpul pada keesokan hari.

Beliau bagaimanapun melaporkan bahawa tiada apa yang menimbulkan syak wasangka, kecuali akan kewujudan sebuah bilik stor yang mempunyai kuantiti tinggi kayu api.

Lewat malam pada hari yang sama, seorang lagi pegawai kerajaan berpangkat rendah iaitu Sir Thomas Knyvett, melakukan pemeriksaan buat kali ke dua pada bangunan-bangunan sekeliling parlimen. Beliau curiga akan sebuah bilik stor yang sama seperti yang dilaporkan Panglima Thomas Howard.

Tetapi, Sir Knyvett memerhatikan cara penjaga bilik stor tersebut berpakaian sedikit aneh. Penjaga itu bukan berpakaian seperti seorang pekerja stor seperti kebiasaannya, kerana diperhatikan penjaga itu memakai kasut but dan jubah mantel. Pakaian yang selalunya dipakai mereka yang ingin melarikan diri menaiki kuda.

Sir Knyvett kemudian memeriksa stor itu dan mengarahkan anggota beliau untuk mengalihkan timbunan kayu api tersebut. Ia pada masa ini Sir Knyvett dan anggota beliau menemui sejumlah 36 tong berisi serbuk peledak disembunyikan disebalik timbunan kayu api itu.

Pada masa yang sama, ‘pekerja’ stor yang sedang menjaga stor tersebut diberkas pasukan keselamatan dan memberikan nama beliau sebagai John Johnson. Hasil pemeriksaan mendapati bahawa lelaki itu mempunyai fius untuk menyalakan serbuk peledak.

Sir Knyvett dan anggota beliau menyedari bahawa mereka telah merungkai sebuah konspirasi untuk meletupkan bangunan parlimen bersama-sama Raja James I, keluarga Diraja, menteri dan pegawai kerajaan tertinggi.

Pembunuhan tersebut bertujuan untuk menggulingkan monarki protestan seterusnya menabalkan anak perempuan Raja James I iaitu Elizabeth yang dikatakan tidak akan menghadiri sesi di parlimen pada 5 November, sebagai ‘penguasa boneka’ rejim katolik yang baru.

Diseksa

Fawkes dapat mengelak dari mendedahkan rahsia ketika disoal siasat, namun situasi itu tidak bertahan lama apabila Raja James I membenarkan pegawai Menara London untuk menyiksa Fawkes bagi mendapatkan maklumat. Fawkes akhirnya mengalah dan mendedahkan rahsia serta nama-nama mereka yang terlibat.

Dengan tertangkapnya Fawkes, ramai diantara pengkomplot sudah melarikan diri. Namun, tentera dan penyiasat Raja James I yang cekap dengan segera dapat mengesan mereka. Catesby, Percy, dan Christopher Wright terbunuh setelah terlibat dalam tembak-menembak dengan tentera Raja James I di bandar Staffordshire di utara England.

Selebihnya ditangkap dan dibawa ke London kemudian didakwa atas kesalahan pengkhianatan kepada raja dan negara. Kecuali Francis Tresham, beliau mati di penjara sebelum dibicarakan.

Selebihnya akan dibicara dan disabitkan kesalahan. Fawkes dan pengkomplot lain dijadualkan akan dihukum mati pada Januari 1606. Ada diantara mereka yang telah dihukum gantung, ditarik kuda sehingga mati dan badan dipotong kepada empat bahagian.

Fawkes bagaimanapun terlepas dari kesakitan hukuman seksaan apabila beliau melompat ketika digantung mengakibatkan beliau patah tengkuk dan mati. Tetapi mayat Fawkes yang tidak bernyawa itu masih dipotong kepada empat bahagian dan dipamerkan di khalayak ramai sebagai amaran kepada mereka yang ingin berlaku khianat.

*Depa gantung, kemudian depa potong tali. Lepastu buat seksaan lain. Ada yang isi perut dikeluarkan semasa masih hidup.

Legasi

Raja James I yang terlepas daripada cubaan membunuh itu kemudian meluluskan akta parlimen iaitu “Thanksgiving Act of 1606”. Akta itu memerintahkan setiap gereja untuk menyampaikan khutbah pada tarikh 5 November sebagai berterima kasih pada Tuhan di atas penyelamatan Raja James I dari komplot katolik itu.

Dengan peredaran masa, hari “thanksgiving” itu berubah menjadi Hari Guy Fawkes, kadangkala dipanggil Malam Unggun Api (“Bonfire Night”) yang disambut pada 5 November setiap tahun di serata United Kingdom. Selain daripada membuat unggun api, mereka turut menyalakan bunga api dan membakar patung Guy Fawkes.

Walaupun bukan dalang utama kepada komplot, Guy Fawkes menjadi wajah kepada perlakuan pengkhianatan, komplot serta protes. Lebih-lebih lagi apabila watak komik “V for Vendetta” iaitu “V” memakai topeng wajah Guy Fawkes dalam penentangan beliau kepada kerajaan Fasis England dalam siri komik tersebut.

Selain itu, topeng Guy Fawkes juga dipakai oleh kumpulan “hacktivist” seperti Anonymous dan Occupy. Menjadikan Guy Fawkes simbol kepada “Postmodern-anarchism”.

Rujukan:

Guy Fawkes, English Conspirator. Retrieved from: https://www.britannica.com/biography/Guy-Fawkes

Who was Guy Fawkes, the man behind the mask? Retrieved from: https://www.nationalgeographic.com/…/history-the-explosive…/

Bonfire Night 2018: Why Do We Celebrate Bonfire Night? Retrieved from:https://www.express.co.uk/…/bonfire-night-2018-why-do-c…/amp


Peningkatan Air Laut Akan Tenggelamkan Daratan

Kota-kota
tepi pantai di seluruh dunia telah diberikan amaran tentang kemungkinan paras
air laut akan meningkat melebihi 2 meter pada penghujung kurun ini. Pelepasan
karbon dioksida dan pencairan ais dapat menjadi punca dalam senario buruk itu.
Menurut Jonathan Bamber dari University
of Bristol, peningkatan setinggi itu mampu menatijahkan perpecahan sosial –
sekitar 1.79 juta kilometer persegi daratan akan tenggelam dan 187 juta manusia
akan hilang tempat tinggal.

Bamber
membuat kesimpulan berdasarkan bukti daripada 22 penyelidik lain tentang
bagaimana keadaan Greenland dan ais Antartika dapat memberikan impak masa depan
pemanasan sejagat. Mereka mendapati sebanyak 5% kemungkinan air akan meningkat
lebih daripada 2 meter pada tahun 2100 sekiranya pelepasan karbon tidak dikawal
membuatkan pemanasan global berada pada suhu 50C. Kemungkinan itu
kecil tetapi boleh terjadi dan kesannya amat menakutkan.

Laporan
daripada UN tahun 2013 menyatakan, kes paling buruk bagi peningkatan paras air
laut adalah sebanyak 98 cm pada tahun 2100, ditambah dengan peningkatan
beberapa meter sekiranya ais di Antartika runtuh pada abad ini. Perubahan
daripada anggaran 2013 dan terkini membuatkan saintis mengkaji lebih lanjut tentang
ketidaktentuan ini. Saintis membuat sukatan menunjukkan penurunan jisim ais
berlaku lebih pantas berbanding jangkaan model kiraan.

Peningkatan
ini dapat dielakkan sekiranya penyebaran karbon dapat dikawal dengan pantas.

RUJUKAN:


Coffin Birth: Dah Ma.ti Pun Melahirkan Anak

Perkahwinan Ferdinand II dan Isabella I telah menyatukan kerajaan Aragon dan Castile. Sembilan tahun selepas berkahwin, sebuah gerakan yang dinamakan sebagai The Spanish Inqµisition mula lahir.

Antara matlamat gerakan tersebut adalah menjulang dominasi Katolik, dengan cara pendakwaan terhadap 150,000 orang. Sesiapa sahaja yang menukarkan agama daripada Islam atau Judaism ke Katolik akan menjadi sasaran.

Sasaran mereka adalah pengamal sesat dalam kalangan populasi mereka. Dalam kalangan jumlah besar itu, antara 3,000 hingga 5,000 orang dijatuhkan hµkµman bµ.nµh.

Pada tahun 1551, kerajaan Aragon dan Castile dikuasai anak Ferdinand dan Isabella yang bernama Joanna.

Ketika ini mahkamah menjatuhkan hµkµman bµ.nµh terhadap seorang wanita hamil yang agama asalnya tidak dapat dipastikan. Tiada siapa menyelamatkan wanita ini, yang digantung hingga pergi buat selamanya.

Empat jam kemudian, jasadnya masih berayun seperti bandul di tempat tali gantung. Kemudian daripada liang peranakannya, keluar dua janin yang terus jatuh ke tanah.

Rupanya wanita tersebut sedang hamil anak kembar, yang terbµ.nµh dalam rahim apabila ibu mereka menerima hµkµman.

Apa yang berlaku di sini ialah coffin birth. Perkara sama berlaku pada tahun 1633 di Brussels, apabila seorang ibu meninggal dunia.

Tiga hari kemudian, janinnya tertem-bak keluar. Weissenfels di Jerman turut melaporkan kes sama, hanya 60 jam selepas si ibu pergi.

Jarak antara pemergian ibu dan keluaran anak memang berbeza antara satu sama lain – ada yang sebelum ditanam; ada yang semasa dalam keran-da. Sebab itulah ada jurang seperti empat jam hingga 72 jam.

Zaman sekarang janin dalam rahim akan dikeluarkan apabila ibu meninggal dunia. Jadi sains tidak begitu arif tentang proses coffin birth ini.

Kerana kebanyakannya diceritakan dalam lebaran sejarah, bukannya helaian kertas saintifik. Peristiwa sebegini juga mustahil boleh diselidik.

Saintis perlu menemani seorang ibu hamil selama mana bayi ada dalam perut… seolah-olah dengan harapan ibu tersebut meninggal dunia. Eksperimen ialah sesuatu yang sangat sukar dilaksanakan.

Jadi coffin birth ialah suatu penemuan yang dibuat secara tidak sengaja. Namun sains mempunyai teori untuk menjelaskan kejadian ini.

Proses pereputan jasad berlaku apabila tisu badan kehilangan okisgen. Waktu ini bakteria anaerobik dalam saluran perhadaman akan mengeluarkan gas seperti hidrogen sulfida, karbon dioksida dan metana.

Terlalu banyak, gas ini pergi ke bahagian-bahagian lain seperti sistem peredaran (menyebabkan tubuh kembung).

Maka badan akan mengeluarkan cecair daripada semua lubang yang ada. Lapisan amniotik pula menjadi kembang dan akhirnya menyebabkan kelahiran secara paksaan.

Faktor masa ditentukan kelembapan dan suhu luaran. Satu-satunya cara untuk mengelakkan coffin birth adalah dengan menggunakan kaedah moden, seperti yang diamalkan sejak Abad Ke-19 lagi.

Sebatian kimia digunakan untuk mengeluarkan semua cecair dalam badan, termasuk gas yang menyebabkan proses rumit ini.

Tetapi pada waktu itu lagi, coffin birth kerap berlaku seperti yang ditulis John Whitridge Williams. Begitu juga zaman sekarang, dalam kalangan kes-kes terpencil.

Pada tahun 2005, ma-yat seorang wanita berusia 34 tahun ditemui dalam sebuah pangsapuri di Hamburg, Jerman.

Wanita ini sarat mengandung, tetapi sudah lama meninggal dunia kerana ma-yatnya sudah kembung dan kehilangan warna. Kepala janinnnya sudah ada pada pintu liang peranakan, mungkin akan keluar jika pihak berkuasa terlewat sehari dua.

Tiga tahun kemudian, kes hampir sama berlaku di Panama apabila seorang wanita 38 tahun ditemui dengan beg plastik menutup kepalanya. Cuaca terlalu panas memberikan kesan terhadap jasadnya.

Tetapi dalam seluar dalam wanita ini, pihak polis menemui janin yang masih mempunyai uri lagi.

Kesimpulan di sini ialah, ibu hamil jika meninggal dunia perlu menjalani proses untuk mengeluarkan janin. Kalau tidak, janin tersebut akan keluar secara sendiri. Kes pembµnµhan keluarga Watts masih terngiang-ngiang dalam ingatan.

Semua masih ingat bagaimana Christopher Lee Watts membµ.nµh isterinya Shanann (termasuk dua puteri mereka, Bella Marie dan Celeste). Tetapi Shanann sebenarnya hamil 15 minggu, janin lelaki yang dinamakan Nico.

Shanann dikebµmikan suaminya. Tetapi apabila pihak berkuasa mengorek semula, ma-yat Shanann ditemani jasad anaknya yang bernama Nico.


Bandar Yang Tenggelam Pada Zaman Tumbangnya Firaun

Lama sejarawan menadah ilmu pasal bandar Thonis dan Heracleion daripada catatan silam. Bandar ini dibina semasa zaman firaun, yang melengkapkannya dengan kuil-kuil besar sempena Dewa Khonsu. Namun pengaruh ekonomi dan politik mula naik selepas kekalahan Nectanebo. Sebahagian besar Mesir Purba tergelincir masuk dalam pengaruh Yunani yang membesarkan lagi dengan pembinaan dermaga dan pelabuhan di muara Sungai Nil – yang menjadi bandar Thonis dan Heracleion. Semasa zaman Yunani pula, Dewa Khonsu dikafirkan daripada agama Mesir Purba, kemudian timbul sebagai Dewa Herakles untuk diimani Yunani. Osiris pula menjadi Dewa Dionysus.

Infrastruktur di sini dikatakan terlalu pesat sampai Herodotus meriwayatkan bahawa Thonis adalah penjaga “mulut Sungai Nil”. Selain beliau, Diodorus dan Strabo juga ada menulis tentang bandar ini. Namun catatan mereka agak samar-samar, merunsingkan saintis dan sejarawan moden yang menyangka ada dua bandar – Thonis dan Heracleion. Walau bagaimanapun, kajian arkeologi mendedahkan kedua-dua ini adalah bandar yang sama – lenyap daripada peta selepas dimamah kenaikan aras laut dan tsunami dahsyat.

Penemuan Yang Menggemparkan

Tidak terbayang bagaimana tanah keras Thonis-Heracleion menjadi lembut sampai simbahnya air menelan bandar begitu agung. Proses ini adalah soil liquefaction, yang berlaku ikut peringkat sepanjang pemerintahan Rom dan permulaan dominasi Arab di Mesir. Thonis-Heracleion lenyap ketika zaman Umayyah, ketika itu peranan maritimnya sudah berkurun pergi ke Alexandria (Shenker, 2016).

Bercakap pasal Bani Umayyah, terlebih dahulu ingin kami mempelawa kalian beli buku KITAB TAMADUN ISLAM. Kelahiran Nabi akhir zaman, iaitu Nabi Muhammad SAW merupakan suatu bukti bahawa telah lahirnya sebuah peradaban yang agung. Ketika kebanyakan daripada tamadun itu terbina dan berdiri di tepian laut serta lembangan sungai, kuasa Tuhan mentakdirkan tamadun Islam berdiri di tengah-tengah padang pasir yang kering kontang. Baginda tekun mengajar umatnya erti sebuah kehidupan melalui cebisan-cebisan wahyu daripada Tuhan sehingga ia lengkap menjadi sebuah kitab agung, yakni al-Quran. Beli di: https://shopee.com.my/The-Patriots-Kitab-Tamadun-Islam.-i.238336777.5538250581

Saban zaman Thonis-Heracleion hilang daripada ingatan orang ramai… mungkin menyangka kota ini dilaknat. Saintis mula berminat mencari Thonis-Heracleion selepas lama mengkaji daripada riwayat-riwayat silam. Macam diceritakan, banyak catatan meriwayatkan tentangnya. Namun bukan senang untuk menyingkap catatan, kerana mereka perlu kenal pasti kebenaran dan mitos.

Tanpa mereka sedar, rupanya tinggalan kota ini pernah dilihat seorang juruterbang tentera British pada tahun 1933. Ketika itu juruterbang tersebut sedang membelah langit Teluk Abu Qir. Tanpa koordinat yang tepat, kota ini ‘hilang kembali’ sampai saintis perlu mencari. Hasil kegigihan saintis Perancis yang berusaha selama lima tahun, Thonis-Heracleion akhirnya ditemui pada tahun 1999.

Banyak artifak dikeluarkan, mendedah bahawa kota ini sudah ada sejak 700 S.M. lagi (Gray, 2013). Usaha penyelaman ini menemui tugu seorang ratu Arsinoe II “yang diangkat menjadi raja”. Ketika Qibti memerintah, tidak pelik apabila perempuan menjadi firaun. Namun zaman Yunani, pemasyhuran sebegini dianggap suatu benda yang unik kerana perempuan menjadi “Raja Mesir Hilir dan Hulu” (yakni Firaun). Tugu Arsinoe II ditemui bersama tugu dewa Serapis, tenggelam tetapi masih elok (Sooke, 2016).

Saban dekad dengan teknologi lebih maju, pakar arkeologi laut menjelajah lagi. Pada Julai 2022, mereka menemui sebuah bangkai kapal Yunani yang membawa harta begitu banyak. Bangkai ini termusnah selepas dinding Kuil Amun tumbang menghempapnya sampai tenggelam dibawah timbunan tanah liat sebesar lima meter (Claus, 2022).

Dan buat masa ini, hanya 10 peratus bandar ini sudah dijelajah saintis. Bukan mudah untuk kaji bandar yang tenggelam. Apa-apa pun satu pengajaran besar menanti semua pembaca. Thonis-Heracleion sudah tenggelam dan mungkin takkan timbul dalam tempoh terdekat.

Walau bagaimanapun, banyak bandar moden kini diancam kenaikan aras laut. Bayangkan 1,000 tahun akan datang, saintis-saintis zaman tersebut buat usaha penyelaman dan terjumpa empat tiang rumah penyokong Manchester United dengan rangka terbaring atas sofa masih berjersi. Sekarang mungkin lawak. Tetapi masa itu, pasti menjadi budaya.

RUJUKAN:

Claus, P. (2022, Julai 18). Ancient Greek Shipwreck Loaded with Treasures Discovered off Egypt. Greek Reporter.

Gray, R. (2013, April 28). Lost city of Heracleion gives up its secrets. The Telegraph.

Shenker, J. (2016, Ogos 15). Lost cities #6: how Thonis-Heracleion resurfaced after 1,000 years under water. The Guardian.

Sooke, A. (2016, September 2). Sunken Cities: the man who found Atlantis. The Telegraph.


Electronic Nose (E-Nose): Hidung Tiruan Dalam Teknologi Sensori

Penilaian sensori merupakan
salah satu cabang dalam bidang sains makanan yang berfungsi untuk merangsang,
mengukur, menganalisis dan menginterpretasi tindakbalas di antara ciri-ciri
pada sesuatu makanan serta bahan-bahannya apabila ia dinilai menggunakan lima
deria asas. Di antara kelima-lima deria asas tersebut, deria olfaktori atau
deria bau merupakan antara komponen terpenting dalam penilaian sensori selain
daripada deria rasa. Ciri-ciri bagi kualiti sistem olfaktori sebagai satu
kaedah dalam kawalan jaminan mutu telah memberikan satu pengaruh yang besar
dalam industri makanan.

Perkembangan dalam
bidang sensori ini seterusnya telah mendorong para penyelidik dan saintis untuk
menghasilkan satu aplikasi baru dalam teknologi sensori yang berasaskan sistem
olfaktori. Teknologi sensori sebagai satu bidang yang semakin pesat berkembang,
telah berjaya membangunkan teknologi baru dalam kaedah penilaian sensori yang
mana ia bukan sahaja dapat diaplikasikan dalam bidang makanan, bahkan juga
dalam bidang perubatan dan alam sekitar.

Penyelidikan telah
membuktikan bahawa terdapat beberapa aspek pada prinsip-prinsip serta fisiologi
sistem olfaktori manusia yang masih kabur dan tidak difahami. Justeru itu,
banyak kajian serta penyelidikan yang telah dijalankan dalam mengkaji
kemungkinan penghasilan satu sistem olfaktori tiruan yang boleh diaplikasikan
dalam pelbagai kaedah penilaian makanan. Hasil daripada penyelidikan tersebut,
maka terciptalah satu teknologi baru yang dinamakan Electronic Nose.

Sejarah
penghasilan E-Nose

Berdasarkan
sejarah, penyelidikan yang telah dijalankan terhadap penghasilan E-Nose
ini telah bermula sejak sekitar tahun 80-an lagi di mana para saintis telah
membayangkan kewujudan suatu teknologi yang menyerupai sistem olfaktori manusia
dengan menggunakan sistem pengesanan (sensor) yang tertentu. Istilah Electronic
Nose ini muncul apabila ia digunakan secara rasmi sewaktu persidangan
teknologi pada tahun 1987. Malah, tiga tahun selepas itu, iaitu pada tahun
1990, persidangan pertama yang memfokuskan terhadap topik Electronic nose
ini telah diadakan. Pada tahun 1994, istilah Electronic Nose ini
mendapat definisinya yang tersendiri, iaitu ‘suatu instrumen yang mengandungi
suatu jujukan/aturan pengesan (sensor) kimia elektronik dengan sistem
pengesanan bentuk yang mampu untuk mengenalpasti bau-bauan biasa dan kompleks’.

Secara rasminya, Electronic
nose yang pertama telah dibangunkan oleh syarikat Cyrano Sciences, yang
berpangkalan di Pasadena, California pada tahun 2000. Electronic nose
ini yang dinamakan sebagai Cyranose 320, merupakan sebuah alat pengesan bau
yang menyerupai sebuah walkie-talkie. Penghasilan Cyaranose 320 ini adalah
hasil daripada penyelidikan terhadap sensor yang dijalankan oleh Profesor
Nathan Lewis daripada California Institute of Technology.

Konsep Electronic
Nose

Secara umumnya, Electronic
nose terdiri daripada sistem pengesan kimia serta sistem pemprosesan data.
Kombinasi kedua-dua bahagian ini membolehkan Electronic nose memproses
serta mengenalpasti bau yang baru berdasarkan corak-corak aroma yang telah
dihasilkan sebelum itu, di mana ia berfungsi seperti sistem olfaktori manusia.

Hidung manusia
sebenarnya menggunakan satu sistem yang kompleks yang menghubungkan
reseptor-reseptor dan neuron-neuron yang mana ia menghasilkan isyarat terus ke
sistem limbik otak (brain limbic system). Fungsi inilah yang telah
diaplikasikan dalam penghasilan hidung tiruan (E-nose) di mana setiap
pengesannya (sensors) dicipta untuk bertindakbalas terhadap bau dan
aroma yang berbeza. Seperti sistem sensori manusia, sistem pengenalpastian bau
elektronik ini menggabungkan dua bahagian utama iaitu bahagian pengesan yang
menyerupai reseptor olfaktori manusia dan bahagian pemprosesan data (data
processing) yang menyamai saraf otak manusia.

Pada hari ini,
pengesan (sensor) yang biasa didapati pada Electronic nose
terdiri daripada metal oxide semiconductor (MOS), conducting polymer, dan
surface acoustic wave (transducers). Kebanyakan E-nose yang
dihasilkan tidak akan memberikan maklumat mengenai komposisi bagi sesuatu
sampel yang diujinya, tetapi memberikan data dalam bentuk cap jari digital
melalui pengesanan bentuk. Teknologi ini merupakan satu konsep baru yang
mengaplikasikan penggunaan alat pengesan yang mampu menghasilkan cap jari
digital terhadap bau serta aroma tertentu. Electronic nose amat
berpotensi kerana ia bukan sahaja mampu menjamin kualiti sesuatu produk, malah
turut membantu untuk menghalang pengeluaran produk secara berlebihan serta
pembaziran dalam penghasilan produk.

Kebanyakan
instrumen Electronic nose ini menggunakan banyak pengesan bagi mengesan
wap dan bau yang dibebaskan bagi sesuatu sampel. Terdapat satu jenis instrumen E-nose
yang dinamakan sebagai Deferential e-nose (Den-nose) yang mana instrumen
ini menggunakan dua jujukan chemosensor bagi membezakan jenis-jenis bau
yang terhasil. Berbeza dengan manusia yang tidak perlu mengenalpasti setiap
unsur yang berlainan dalam sesuatu jenis bau, hidung tiruan ini pula bertindak
sebaliknya dengan mengenalpasti corak bagi setiap komponen bau.

Aplikasi Electronic
Nose

Umumnya, teknologi
hidung tiruan ini dapat diaplikasikan secara meluas dalam industri makanan
serta bidang-bidang lain seperti industri kosmetik, tembakau, automatif dan
alam sekitar (kualiti udara dan bahan cemar). Hidung tiruan ini dianggap
sebagai satu teknologi baru dimana ia telah menjadi satu kaedah yang berguna
bagi penilaian organoleptik khusus untuk paramater makanan dimana ini
berhubungkait dengan deria dan bau. Selain itu, ia juga amat berpotensi dalam
menjaga kawalan kualiti sesuatu produk yang memerlukan penilaian aroma secara
objektif, cepat dan sistematik. Teknologi E-nose ini membolehkan
pengenalpastian sebarang kecacatan bagi sesuatu proses atau dalam sesuatu
produk yang berlainan.

Kini, teknologi E-nose
dilihat mampu untuk berfungsi sebagai pengesan bau yang paling berkesan dan
lebih tepat berbanding instrumen-instrumen lain seperti kromatografi gas dan
analisis sensori. Pengawalan terhadap rasa dan aroma komponen sesuatu makanan
merupakan antara aplikasi E-nose yang paling meluas digunakan. Antara
penggunaan E-nose yang terawal dilaporkan adalah untuk mengesan kompleks
wap udara iaitu kajian yang dijalankan oleh para penyelidik di Syarikat Neotronics,
Cambridge, United Kingdom. Terdapat beberapa jenis produk yang menggunakan
aplikasi E-nose bagi mengawal rasa serta aromanya.

Dalam pembuatan
wain, penghasilan aroma yang berlaku semasa fermentasi wain merupakan salah
satu daripada contoh pengawalan terhadap rasa dan aroma yang menggunakan
aplikasi E-nose. Melalui proses ini, aroma tersebut terhasil daripada
metabolisma yis dan terdiri daripada beberapa komponen tertentu. Setiap
komponen tersebut adalah berbeza di antara satu sama lain sama ada dari segi
kepekatan, sifat kimia dan sifat organoleptiknya.

Selain daripada
itu, hidung tiruan ini turut diaplikasikan dalam membezakan jenis-jenis minyak
zaitun yang dikeluarkan dengan mengenalpasti ciri-ciri tertentu pada setiap
produk tersebut. Dalam kes ini, E-nose terdiri daripada 6 semikonduktor metal
oxide yang bertindak sebagai pengesan dan berfungsi untuk menghasilkan
corak bagi komponen-komponen yang terdapat dalam sampel minyak tersebut. Dalam
industri pula, Alan Galperin daripada Bell Laboratories telah mengadaptasi
penggunaan sistem hidung tiruan untuk membezakan produk-produk yang berlainan
di pasaraya seperti pengkelasan untuk epal dan oren.

Secara umumnya,
kawalan kualiti yang menggunakan sistem hidung tiruan banyak diaplikasikan
untuk produk buah-buahan serta sayur-sayuran. Menurut hasil kajian DiNatale
bersama pasukan penyelidiknya,  kualiti
buah oren dan epal selepas dipetik (post harvest) telah diperiksa dengan
menggunakan TSM quartz resonator yang berasaskan kepada E-nose.
Sistem ini mampu untuk mengesan sebarang kecacatan pada buah-buah tersebut sama
ada ia disebabkan oleh skin damage, jangkitan atau over-ripening yang
boleh membawa kepada perubahan dalam aroma. Di samping bahan makanan seperti
sayur-sayuran dan buah-buahan, sistem E-nose turut boleh digunakan dalam
mengenalpasti kesan penggunaan pelbagai agen pewarna (taints) ke atas
sifat-sifat sensori bahan pembungkusan. Melalui kaedah ini, hidung tiruan akan
mengesan setiap jenis bahan pembungkusan tersebut berdasarkan taints
atau lacquering yang digunakan.

Penggunaan E-nose
turut diaplikasikan dalam bidang perubatan dan melalui teknologi baru ini
diharap mampu untuk mengenalpasti masalah-masalah kesihatan tertentu dalam
jangkamasa yang lebih singkat. Pada masa akan datang, teknologi hidung tiruan
bakal digunakan untuk mengenalpasti bau badan daripada nafas, luka atau cecair
dalam badan yang berupaya untuk mengesan sebarang masalah kesihatan yang
mungkin timbul. Sebagai contoh, analisis yang dilakukan terhadap bau nafas
seseorang individu boleh mengesan masalah pada sistem gastrointestinal, sinus,
jangkitan, penyakit diabetes serta masalah hati.

Di samping bidang
perubatan, teknologi hidung tiruan juga berperanan penting dalam bidang
persekitaran. Kini, terdapat beberapa projek penyelidikan yang telah dijalankan
bagi mengaplikasikan sistem E-nose dalam pengenalpastian bahan buangan
toksik, kebocoran minyak, analisis campuran bahan bakar serta pengawalan
terhadap kualiti udara. David Walt daripada Universiti Tufts telah menghasilkan
E-nose yang menggunakan pengesan yang diperbuat daripada fiber optik
yang berfungsi untuk mengesan bahan letupan serta pengesanan terhadap asid
nukleik pada DNA dan sel biologi. Di NASA pula, para penyelidiknya giat
menjalankan pelbagai kajian terhadap penggunaan E-nose dalam mengesan
kehadiran bahan mudah terbakar seperti gasolin serta kebocoran gas pada
kelengkapan carigali minyak.

Electronic Nose telah dianggap sebagai satu permulaan dimensi baru
dalam analisis sensori dan penggunaannya bukan sahaja terhad dalam penilaian
sesuatu jenis makanan, malahan ia turut diaplikasikan dalam bidang-bidang lain
seperti perubatan, industri kosmetik serta persekitaran. Sifatnya yang menyamai
ciri-ciri yang terdapat pada sistem olfaktori manusia telah mendorong
sebahagian besar pakar serta saintis dalam sensori untuk memilih E-nose
sebagai kaedah utama dalam proses penilaian deria sesuatu jenis makanan.

Secara
keseluruhannya, E-nose adalah bukti hasil perkembangan pesat dalam
bidang teknologi sensori dengan menggabungkan prinsip pengesanan kimia serta
pemprosesan data menggunakan sistem komputer. Kesimpulannya, melalui
penghasilan teknologi hidung tiruan ini diharap mampu memenuhi kehendak serta
mencapai matlamat para saintis dan penyelidik sensori dalam meningkatkan lagi
perkembangan dalam bidang penilaian deria.

Rujukan

Ahluwalia, A., &
Rossi, D. De. (2001). Artificial Noses and Tongues. In Encyclopedia of
Materials: Science and Technology (pp. 344–347). Elsevier Science Ltd.

Baldwin, E. A., Bai,
J., Plotto, A., & Dea, S. (2011). Electronic noses and tongues:
Applications for the food and pharmaceutical industries. Sensors, 11(5),
4744–4766.

Chilo, J.,
Pelegri-Sebastia, J., Cupane, M., & Sogorb, T. (2016, February). E-Nose
Application to Food Industry Production. IEEE Instrumentation &
Measurement Magazine, 27–33.

Gardner, J. W., &
Bartlett, P. N. (1994). A brief history of electronic noses. Sensors and
Actuators, 19, 211–220.

Shi, H., Zhang, M.,
& Adhikari, B. (2018). Advances of electronic nose and its application in
fresh foods: A review. Critical Reviews in Food Science and Nutrition, 58(16),
1–40. h


Tulisan Jawi Untuk Bahasa Cina Dan Tamil

Dua gambar yang saya lampirkan ini iaitu sebongkah batu nisan dan senaskah manuskrip terkandung tulisan seperti tulisan Arab. Namun kedua-duanya bukanlah catatan dalam bahasa Arab melainkan catatan dalam bahasa Cina (Hua Yi) dan bahasa Tamil.

Jika tulisan berasaskan tulisan Arab bagi bahasa Melayu dinamakan tulisan Jawi, tulisan berasaskan tulisan Arab bagi bahasa Cina pula dinamakan sebagai Xiao Er Jing dan tulisan bahasa Tamil pula dinamakan sebagai tulisan Arwi.

Manuskrip bertulisan Xiao Er Jing ini adalah tentang riwayat seorang ulama tarekat Naqsyabandiyah al-Jahriyah yang bernama Ma Ming Xing Wiqayatullah (wafat 1781) yang juga terkenal dengan gelaran Syeikh Ping Liang di Wilayah Gangsu, China. Ia menceritakan kisah dialog antara Syeikh Ping Liang dengan seorang sami Taoism. Manuskrip ini ditulis oleh Syeikh Mansur Ma Xue Zhi (wafat 1923).

Tulisan Xiao Er Jing digunakan secara meluas ketika zaman pemerintahan dinasti Ming iaitu ketika zaman institusi madrasah berkembang pesat di China. Ini bermakna orang-orang Hui di China pernah menjadikan tulisan Xiao Er Jing sebagai tulisan utama mereka.

Manakala batu nisan bertulisan Arwi ini terdapat di salah sebuah masjid yang tertua di Wilayah Tamil Nadu, India iaitu Masjid Jamek Kilakarai yang dibina sekitar tahun 630 Masihi. Tulisan Arwi yang bemula digunakan di selatan India dan Sri Lanka seawal abad ke-8 Masihi kemudiannya digunakan secara meluas hingga abad ke-19. Malah tulisan Arwi pernah menjadi tulisan penting di selatan India terutama sebelum era kedatangan Portugis.

Orang-orang di China dan India suatu ketika dahulu sudah biasa dengan tulisan-tulisan yang berasaskan tulisan Arab (Xiao Er Jing dan Arwi). Jadi kenapa pula sebahagian orang-orang Cina dan India di Malaysia merasa elergik dengan tulisan Jawi? Sedangkan tulisan Jawi dahulu adalah tulisan rasmi tanah air ini.

Hasanuddin Yusof Maktab Penyelidikan Tamadun Alam Melayu dan Islam


Apabila Konstantinopel Dirompαk Oleh Tentera-Tentera Salib

Kejatuhan Konstantinopel wajar dikatakan suatu jenαγαh paling besar pada umat manusia. Terlalu banyak dosa dilakukan dalam masa lima hari pada bulan April yang hina itu.

Pembesar yang terdiri daripada golongan berjanggut jambang dengan selamba membµnµh ribuan orang secara tidak berperikemanusiaan.

Mereka mencampak tepi zirah besi masing-masing dan membuang jubah dipakai untuk merοg.οl para wanita tidak bersalah, termasuk golongan rahib (Dumper, 2007).

Salah seorang mαηgsα yang dihalau keluar daripada Konstantinopel adalah Niketas Choniates, seorang sejarawan yang terlibat dalam kerajaan Byzantium. Choniates memanggil angkatan mµsµh ini sebagai gerombolan pendahulu Dajjal, dengan keldai-keldainya untuk mengusung harta-harta gereja (Goldstone, 2010).

Andai keldai mereka jatuh dan tidak mampu bangun, mereka akan bµnµh terus dan kemudian cari keldai lain.

Choniates ternampak anggota tεηtεra sedang mengheret seorang anak gadis yang barangkali masih bawah umur. Anggota tersebut masuk dalam sebuah rumah kosong dan kunci pintu untuk melakukan dosa pada tubuh anak gadis ini.

Kalau bukan kerana campurtangan daripada tεηtεra lain, barangkali anggota ini akan “meneruskan saja” tanpa diganggu sesiapa. Betapa gilanya lima hari itu, apabila angkatan datang mengerumuni Konstantinopel dengan nama Tuhan sambil beriman pada konteks pengasih lagi penyayang… tetapi tindakan mereka adalah sama seperti binatang yang berakal.

Walaupun pendatang berjanji untuk tidak mengapa-apakan penduduk Konstantinopel, bau dαrαh dan naluri tamak haloba barangkali telah mengubah fikiran semua. Mereka menjαrαh rumah-rumah ibadat seperti gereja dan biara, pada ketika masing-masing mengakui diri percaya pada Tuhan Yang Maha Esa.

Segala perhiasan gereja diheηtαk sampai habis berkεcαi. Hagia Sophia tidak terlepas. Itulah kiblat nαfsµ mereka. Seorang pelαcµr diangkat untuk duduk atas kerusi ketua paderi Ortodoks. Dan di atas kerusi dianggap suci ini juga, pelαcµr tersebut menyanyi lagu-lagu lµcαh dan menanggalkan pakaiannya untuk menari (Harpur, 2008).

Inilah dosa besar dilakukan Enrico Dandolo, Boniface, Theobald dan ramai pembesar Eropah… semata-mata kerana hutang. Mereka menunggang arus pepεrαηgαη sαlib untuk membebaskan bumi Timur Tengah daripada kerajaan Ayyubi. Tetapi pihak Eropah beralih pula ke negara-negara Kristian, bermula dengan kejatuhan Zara yang terletak di Croatia pada November 1202. Ketika itu, Paus Innocent III sudah sedar… bahawa Dandolo sudah menguasai angkatan sαlib secara mutlak.

Pengagihan harta selepas kejatuhan Zara telah menjadi petunjuk pada Dandolo. Beliau yang menguasai Venice sedang tunggu masa untuk menuntut janji daripada Konstantinopel. Dandolo mahu Maharaja Byzantium tunduk pada pihak Katolik.

Beliau amat membenci Byzantium, kerana menjadi buta angkara pihak tersebut. Semasa berada di Zara, pihak Venice mendapat tawaran luar biasa daripada Putera Alexios Angelos.

Alexios berjanji untuk bayar hutang sebanyak 200,000 kepingan perak kepada Venice dan menyerahkan kuasa Gereja Ortodoks Timur kepada Paus Innocent III.  Asalkan bantu ambil takhta Konstantinopel. Dan Dandolo bersetuju.

Rancangan mereka sangat mudah: sεrαηg Konstantinopel dan angkat Angelos sebagai Maharaja Alexios IV. Tetapi lain pula yang jadi. Maharaja sedia ada sudah bayar wang begitu banyak kepada Empayar Rom Suci… dan melarikan diri dengan harta kekayaan negara dalam perbendaharaan empayar.

Dengan erti kata lain, Alexios IV menjadi penguasa kota miskin… dirompαk kerajaan sendiri. Perkara ini menimbulkan amarah semua pihak dalam kalangan Eropah. Dan mereka menunjukkan amarah mereka melalui tindakan masing-masing. 50 peratus populasi bandar kehiangan rumah dan menjadi pelarian di bumi orang.

Pihak Eropah menjαrαh habis setiap sudut Konstantinopel, sampai membuka keranda maharaja silam untuk mengeluarkan harta yang disimpan bersama jasad sebagai tanda kebesaran. Dan mereka keluar meninggalkan dαrαh dan nαjis.

Byzantium berfungsi sebagai “negara sisa” (rump state) iaitu Empayar Nicaea, Trebizond dan Epirus. Mereka berjaya mengambil Konstantinopel balik pada tahun 1261. Tetapi Byzantium yang baru ini jauh berbeza untuk dibandingkan dengan keagungan silam. Dan ia kekal dalam keadaan nyαwα-nyαwα ikan sampai kedatangan Uthmaniyah yang menamakannya Konstantiniyye.

RUJUKAN:

Dumper, M. (2007). Cities of the Middle East and North Africa: A Historical Encyclopedia. ABC-CLIO. Halaman 183.

Goldstone, N. (2010). Joanna: The Notorious Queen of Naples, Jerusalem and Sicily. Hanchette UK.

Harpur, J. (2008, Januari 15). The (Ditapiskan): The Two Hundred Years (ditapiskan): The (ditapiskan) Between the Cross and Crescent in the Middle East 1096-1291. The Rosen Publishing Group. Halaman 78.


Pertempuran Shiroyama: Kisah Samurai Terakhir Yang Mekar Sepanjang Zaman

Ketika Revolusi Meiji mula melanda Jepun, antara salah satu langkah reformasi yang dijalankan oleh Meiji ialah penghapusan kelas Samurai dalam masyarakat Jepun. Banyak samurai kekurangan sumber pencarian mereka, dan menjadi hilang arah tuju. Meski pada awalnya, yang memberontak menjatuhkan Keshogunan Tokugawa juga merupakan Samurai. Bahkan yang terlibat dalam gerakan memulihkan kembali rejimen Meiji ialah samurai dari wilayah Satsuma yang selepas itu akan memberontak melawan Meiji. Meski terdapat juga banyak samurai dari wilayah Satsuma yang dinaikkan ke jawatan kerajaan. Namun ada faktor lain yang turut menghumbankan Jepun ke kancah pemberontakan. Ianya tidak lain dan tidak bukan adalah kerana dasar permodenan yang digerakkan oleh Meiji yang telah mentransformasikan seluruh budaya Jepun dianggap sebagai pengkhianatan dalam prinsip joi yang merupakan sebahagian daripada falsafah Confucius yang dipegang ketika era itu.

Prinsip joi atau juga dikenali sebagai “menghalau orang gasar” inilah yang menjadi pemangkin kepada penggulingan Keshogunan Tokugawa yang membuka pintu untuk orang asing memasuki negara mereka lalu mereka menaikkan semula kuasa maharaja ke tampuk kuasa penuh. Namun, Maharaja Meiji seperti tidak langsung mengendahkan akan prinsip itu bahkan telah membawa lagi banyak pengaruh barat dalam membangunkan Jepun menjadi bangsa yang lebih hebat daripada mereka hari itu.

Maka tercetuslah Pemberontakan Satsuma yang diketuai oleh Saigo Takamori yang terkenal dengan jolokan sebagai Samurai Terakhir Jepun. Dipendekkan cerita, peperangan ini memihak kepada Tentera Imperial Jepun dan pasukan pemberontak ditekan dengan dasyat. Lagi-lagi ketika Pengepungan Istana Kumamoto yang mencatatkan bagaimana puluhan ribu nyawa samurai melayang. Samurai-samurai yang terselamat daripada Pengepungan Istana Kumamoto pun berkumpul di Kagoshima, Jepun. Pertempuran pun bermula pada 24 September, 1877. Tetapi dalam pertempuran ini, Saigo Takamori kekurangan tentera untuk menahan gempuran kira-kira 30, 000 orang Tentera Imperial Jepun yang dipimpin oleh Jeneral Yamagata Aritomo. Takamori hanya mempunyai 500 orang samurai sahaja untuk menahan gempuran ini.

Maka dicatatkan bagaimana Yamagata mengetuai Tentera Imperial Jepunmara kea rah kubu terakhir samurai pemberontak ini. Walaupun mempunyai kelebihan askar yang memang betul-betul mengatasi jumlah tentera yang dimiliki oleh Takamori, Yamagata tidak terlalu terburu-buru untuk menyerang Takamori. Dicatatkan bahawa mereka telah membina kubu-kubu untuk mengepung Takamori dari segala arah. Bahkan Yamagata telah mengarahkan agar lima buah kapal perang supaya mengebom pemberontak ini.

Walaupun mengetahui kemenangan tidak mungkin berpihak kepada pasukan pemberontaknya kerana diatasi dari segala faktor seperti tentera dan juga persenjetaan, Saigo tetap bertahan dengan penuh prinsip. Diceritakan bagaimana awal pertempuran, walaupun dihujani oleh hujan peluru, para samurai dengan cekal menggempur barisan paling hadapan Tentera Imperial Jepun. Mereka yang tidak terlatih dengan ilmu tempur jarak depan menghadapi masalah pada awalnya, namun oleh kerana jumlah Tentera Imperial Jepun mengatasi jumlah samurai. Akhirnya seorang demi seorang gugur di medan perang. Saigo Takamori sendiri cedera teruk dan terpaksa disembunyikan oleh sahabatnya Beppu Shinsuke untuk melakukan seppuku sebelum mati. Kematian Saigo Takamori menandakan berakhirnya Pemberontakan Satsuma dalam sejarah Jepun.


Keumalahayati – Laksamana Wanita Pertama Dunia

Selalunya
bila mendengar jawatan penting ketenteraan seperti panglima tentera dan
laksamana tentera laut, peranan tersebut digalas oleh kaum Adam. Tetapi semasa
era Kesultanan Acheh atau lebih tepat Sultan Alauddin Riayat Shah al-Mukammil,
jawatan itu diamanahkan kepada seorang wanita. Wanita yang saya maksudkan ini
bukan calang-calang orangnya kerana baginda juga berdarah raja Acheh dan
digeruni oleh Portugal dan Belanda. Wanita yang saya maksudkan ialah Laksamana
Keumalahayati/Malahayati.

Latar belakang awal

Keumalahayati
yang dilahirkan pada tahun 1585 bukan calang-calang orangnya kerana moyangnya
Sultan Ali Mughayat Shah yang berdarah Champa merupakan pengasas Kesultanan
Acheh. Dan mengikut tradisi keluarganya, ayahanda dan nendanya juga merupakan
laksamana yang berbakti kepada kesultanan berkenaan. Sejak dari kecil,
Malahayati menunjukkan minat terhadap bidang ketenteraan sehingga memilih
melanjutkan pelajaran di Akademi Ketenteraan Diraja Acheh yang turut dikenali
sebagai Maahad Baitulmaqdis. Akademi ini boleh disamakan dengan akademi
ketenteraan di Sandhurst atau West Point hari ini.

Semasa
di akademi inilah, Keumalahayati bertemu jodoh dengan seorang pembesar dari
Meulaboh bernama Tunku Mahmud Said al-Latief. Tunku Mahmud bukanlah asing di
matanya kerana baginda merupakan rakan sepermainannya sejak dari kecil.
Pasangan merpati dua sejoli ini kemudiannya berkahwin dan sebaik menamatkan
pengajian, mula berbakti kepada Kesultanan Acheh. Tunku Mahmud dilantik oleh
Sultan Alauddin sebagai Laksamana sementara Malahayati pula berkhidmat sebagai
ketua protokol istana. Mungkin sesiapa yang membaca anekdot ini merasa pelik
bagaimana wanita berhati waja ini dapat berkhidmat dalam pentadbiran kesultanan
ketika itu. Hakikatnya, Kesultanan Acheh tidak memilih bulu dalam memilih siapa
pemimpin yang dirasakan layak tanpa mengira sama ada lelaki atau wanita.

Tidak
lama selepas itu, Portugal bertempur dengan ketumbukan Acheh yang diketuai
Sultan Alauddin dan Tunku Mahmud di Teluk Haru. Pertempuran sebegini bukanlah
asing sepanjang abad ke-16 hingga pertengahan abad ke-17 kerana ini merupakan
konflik perebutan penguasaan Selat Melaka membabitkan tiga kuasa iaitu
Portugal, Acheh dan Johor. Walaupun Perang Haru berjaya dimenangi Acheh, korban
dari perang ini amat besar di mana ramai tentera Acheh syahid termasuk Tunku
Mahmud sendiri. Apabila mendengar khabar kesyahidan suami tercinta,
Keumalahayati bersumpah di hadapan Sultan Alauddin untuk menuntut bela kematian
Tunku Mahmud walaupun ini bermakna baginda perlu melakukannya seorang diri.

Inong Balee

Mendengar
hasrat wanita itu, Sultan Alauddin memperkenan hasrat Malahayati membina
rejimen khas tentera wanita dengan baginda sebagai Laksamana, satu perkara yang
dianggap luar kebiasaan dalam kerajaan ketika itu. Tetapi memandangkan Sultan
Alauddin mempunyai ramai musuh dan memerlukan orang yang boleh dipercayai dalam
soal keselamatan negara ditambah dengan faktor usianya yang mencecah 95 tahun,
maka tidak hairanlah mengapa baginda memilih Keumalahayati sebagai Laksamana.
Selain baginda, sultan turut melantik rakannya yang bernama Cut Limpah untuk
mengetuai Jabatan Perisikan.

Rejimen
khas yang dikenali sebagai Inong Balee itu pada mulanya dianggotai balu-balu
tentera yang syahid dari Perang Haru dan berjumlah seribu orang. Namun,
bilangan pasukan itu bertambah kepada 2,000 orang dan disertai oleh ramai
perawan yang mahu berbakti di jalan-Nya. Rejimen ini berkubu di Teluk Krueng
Raya di mana kubu tersebut turut berperanan sebagai tempat perlindungan balu-balu
yang kehilangan suami mereka di medan perang. Pada masa sama, baginda turut
memperkukuh kedudukan tentera laut Acheh di mana semasa era Malahayati, armada
laut mereka mempunyai 100 kapal geliung yang dilengkapi lima buah meriam dan
boleh memuatkan 400 hingga 500 orang.

Kewibawaan
Keumalahayati sebagai Laksamana mula terserlah pada tahun 1599 apabila
ekspedisi dagang Belanda diketuai Cornelis dan Frederick de Houtman berlabuh di
Acheh selepas berlayar dari Banten (Bantam), Jawa. Walaupun diberi sambutan
meriah oleh Sultan Alauddin sehingga diterjemah dalam bentuk perjanjian dengan
kesultanan berkenaan, sikap kasar de Houtman bersaudara yang menimbulkan
kemurkaan Sultan Banten diulangi semasa di Acheh yang menimbulkan kemurkaan baginda.
Ini mendorong Sultan Alauddin menghantar Inong Balee menyerang rombongan de
Houtman dengan Cornelis sendiri mati di tangan Malahayati apabila ditikam
dengan sebilah rencong. Kisah ini turut dicatatkan dalam Oude Glorie oleh Marie
van C. Zeggelen.

Diplomat bijaksana

Untuk
beberapa tahun berikutnya, hubungan dua kerajaan itu terus tegang dengan
peristiwa rompakan muatan lada hitam dari sebuah kapal dagang Acheh (1600) dan
penahanan ekspedisi dagang Laksamana Jacob van Neck oleh pihak Acheh (1601). Dalam
kes rompakan itu, rompakan yang digerakkan oleh Paulus van Caarden berjaya
dilaksanakan dan berjaya melepaskan diri dari serangan Inong Balee. Walaupun
gagal menangkap mereka, Keumalahayati tahu Inong Balee harus lebih berwaspada
pada masa hadapan. Oleh sebab itulah, kerana masih berbulu dengan kegagalan
menahan kapal van Caarden, Inong Balee kemudiannya berjaya menahan kapal van
Neck.

Namun,
kedatangan van Neck bukanlah berniat buruk tetapi membawa hasrat perdamaian
dari Amsterdam. Untuk memastikan sisi diplomatik Acheh tidak tercabar, Sultan
Alauddin mengutus Malahayati sebagai ketua rombongan diplomatiknya. Pada 23
Ogos 1601, kedua-dua kerajaan mula berunding menerusi Gerard de Roy dan
Laksamana Laurens Bicker (Belanda) dengan Keumalahayati. Hasilnya, perdamaian
berjaya dicapai dengan pengiriman hadiah dan permohonan maaf secara rasmi dari
Amsterdam oleh Putera Maurice dari Nassau terhadap Acheh serta membayar ganti
rugi sebanyak 5,000 keping wang emas. Sementara Acheh pula bersetuju melepaskan
Frederick de Houtman dan anggota rombongan Belanda serta membenarkan Amsterdam
untuk berdagang di situ.

Untuk
membalas tindakan baik Putera Maurice, Sultan Alauddin atas nasihat
Keumalahayati menghantar tiga anggota kerabat diraja Acheh ke Amsterdam sebagai
wakil baginda untuk mengeratkan lagi hubungan luar Acheh-Amsterdam. Tiga wakil
itu ialah Abdul Hamid, Laksamana Sri Muhammad dan Mir Hassan. Walaupun Belanda
ketika itu sibuk berperang dengan Sepanyol dalam perang yang dikenali sebagai
Perang 80 Tahun, itu tidak menghalang Amsterdam memberi sambutan meriah
terhadap wakil-wakil Acheh ini.

Impak
tindakan berani Keumalahayati ke atas de Houtman bersaudara dan Belanda amnya
sudah pasti diketahui kuasa-kuasa serantau dan kuasa-kuasa Eropah lain. Mungkin
atas sebab itu juga, Belanda dan Portugal terpaksa mengatur langkah
berhati-hati untuk mengelak dari tindakan ketenteraan Acheh. Sebab yang sama
ini juga mendorong England yang diperintah Ratu Elizabeth I memilih menghantar
rombongan dagang mereka diketuai James Lancaster VI berlayar ke Acheh untuk
mengadakan hubungan dagang dengan mereka. Bagi melancarkan rundingan, sekali
lagi Sultan Alauddin mengutus Malahayati sebagai wakil Acheh.

Dalam
rundingan itu, baginda hanya mempunyai satu permintaan: permintaan jalinan
hubungan diplomatik haruslah bersifat bertulis dan ada pengesahan Elizabeth I
sendiri. Mungkin ada yang menganggap Malahayati terlalu berwaspada tetapi
baginda ada sebab baik berbuat demikian. Ini kerana Lancaster yang dikenali
sebagai pedagang sebenarnya juga seorang privatir (lanun berlesen yang mendapat
kebenaran kerajaan untuk melanun) dan bukan sekali merompak kapal-kapal dagang
yang berlayar di Selat Melaka semasa beliau berlabuh di Pulau Pinang pada tahun
1592. Sudah pasti berita sebegini diketahui oleh kerajaan-kerajaan serantau
termasuk Acheh, Johor dan Portugal yang membuatkan mereka berwaspada dengan
kelibatnya.

Sedar
bahawa permintaan tersebut tidak seharusnya dipandang enteng, Lancaster
mengeluarkan satu surat bertulis yang mengesahkan objektif misi mereka di
Acheh. Selepas berpuas hati dengan tindakan mereka, Sultan Alauddin memperkenan
kewujudan hubungan diplomatik Acheh-London sekaligus membuka ruang kepada jalan
perdagangan ke Pulau Jawa. Kejayaan misi ini bukan saja mengharumkan nama Keumalahayati
sebagai pemimpin tentera dan diplomat tetapi juga membawa tuah kepada
Lancaster. Sebaik kembali ke England, Elizabeth I mengurniakan gelaran Sir atas
kejayaannya di Acheh dan Banten.

Penyelesai Konflik Istana

Dengan
usianya yang semakin lanjut, tidak hairanlah Sultan Alauddin memilih puteranya
bernama Sultan Muda sebagai pemerintah bersama. Tetapi pada tahun 1604, baginda
disingkirkan oleh puteranya sendiri dengan Sultan Muda menjadi Sultan dengan
gelaran Sultan Ali Riayat Shah III. Namun, tempoh pemerintahan baginda dianggap
mencabar berikutan masalah kemarau yang melanda Acheh, kekerapan ancaman
Portugal ke atas kesultanan itu dan perebutan kuasa membabitkan anggota kerabat
diraja. Namun, sikap acuh tidak acuh baginda menimbulkan kekecewaan dalam
kalangan ramai ketika itu.

Satu
isu yang menimbulkan kekecohan ialah pertelingkahan antara baginda dengan Sultan
Husain yang memerintah Pidie ketika itu. Perselisihan ini timbul apabila
Perkasa Alam/Darmawangsa (bakal Sultan Iskandar Muda Mahkota Alam) mengkritik
pemerintahan ayahanda saudaranya itu. Murka dengan tindakan putera saudaranya,
Perkasa Alam terpaksa melarikan diri ke Pidie. Apabila diminta Acheh untuk
menghantar pulang Darmawangsa, tuntutan itu tidak dilayan adindanya. Malah,
Sultan Husain bersama putera saudaranya merancang untuk memberontak tetapi
langkah tersebut tidak menjadi dengan Darmawangsa sendiri dipenjarakan di
Acheh.

Selepas
angkatan Portugal diketuai Alfonso de Castro melanggar Acheh pada tahun 1606,
Perkasa Alam merayu dibebaskan dari penjara agar dapat mengetuai angkatan
perang Acheh memerangi angkatan Portugal itu. Rayuan baginda turut disokong
Keumalahayati yang melihat kelibat putera raja itu dapat memberi motivasi
kepada angkatan Acheh. Angkatan perang Acheh diketuai dua figura ini berjaya
memaksa Portugal berundur. Ini ditambah dengan kewujudan khabar pakatan
Belanda-Johor merancang untuk menyerang Melaka yang mendorong de Castro berundur
kembali ke Melaka. Selepas Sultan Ali mangkat pada tahun 1607, Perkasa Alam
diangkat sebagai sultan dengan gelaran Sultan Iskandar Muda Mahkota Alam.

Sementara
Malahayati pula syahid semasa mempertahankan Teluk Krueng Raya dari serangan
Portugal. Baginda dimakamkan di lereng Bukit Kota Dalam, sebuah perkampungan
nelayan yang terletak 34 kilometer dari Banda Acheh. Hari ini, banyak tempat di
Indonesia terutama di Sumatera mengabadikan nama laksamana wanita Melayu yang
terbilang ini. Ini termasuklah sebuah kapal Tentera Nasional Indonesia-Angkatan
Laut (TNI-AL) bernama KRI Malahayati. Dan sempena Hari Pahlawan Indonesia pada
tahun 2017, Presiden Joko Widodo menganugerahkan gelaran Pahlawan Nasional
kepada waris empat tokoh iaitu Keumalahayati, Tuan Guru Kiai Muhammad Zainuddin
Abdul Madjid, Sultan Mahmud Riayat Shah dan Lafran Pane.

SUMBER

1.
Antara. (2017). Laksamana Malahayati, Pahlawan Nasional Perempuan dari Aceh.
Tempo. https://nasional.tempo.co/read/1032231/laksamana-malahayati-pahlawan-nasional-perempuan-dari-aceh

2.
Wijaya, M Akbar. (2012). Keumalahayati, Laksamana Wanita Pertama di Dunia.
Republika. https://www.republika.co.id/berita/nasional/umum/12/04/21/m2thed-keumalahayati-laksamana-wanita-pertama-di-dunia

3.
Okti Nurani, Rahmanisya. (2015). Laksamana Malahayati; Laksamana Laut Muslimah
Pertama di Dunia. Universitas Malahayati Bandar Lampung. http://malahayati.ac.id/?p=13162